Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ο οποίος τροποποιεί τον κανονισμό 3922/91 του Συμβουλίου για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. Στόχος της παρούσας πρότασης είναι να τροποποιηθεί η πρόταση της Επιτροπής για κανονισμό του Ευρωπαϊκού Κοινοβουλίου και του Συμβουλίου, με τον οποίο τροποποιείται ο κανονισμός (ΕΟΚ) αριθ. 3922/91 του Συμβουλίου για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας [1], όπως τροποποιήθηκε από την τροποποιημένη πρόταση που υπέβαλε η Επιτροπή σύμφωνα με το άρθρο 250 παράγραφος 2 της συνθήκης ΕΚ [2]. Η νέα πρόταση λαμβάνει υπόψη την πρώτη γνωμοδότηση του Ευρωπαϊκού Κοινοβουλίου [3], το καθεστώς περιορισμού του χρόνου πτήσης που προτάθηκε στη συνέχεια από το Ευρωπαϊκό Κοινοβούλιο [4], καθώς και τις εργασίες που διεξάγονται στο Συμβούλιο επί της εν λόγω πρότασης και επί της άλλης πρότασης της Επιτροπής για τη θέσπιση απαιτήσεων ασφαλείας για το πλήρωμα θαλάμου επιβατών [5].

[1] COM(2000) 121 τελικό, 24.3. 2000.

[2] COM(2002) 30 τελικό, 04.02.2002.

[3] Έκθεση αριθ. A5-0393/2000, 18.01.2001.

[4] κθεση αριθ. A5-0263/2002, 10.07.2002.

[5] COM(97) 382 τελικό, 22.7.1997: Πρόταση οδηγίας του Συμβουλίου για τις απαιτήσεις ασφαλείας και τη βεβαίωση επαγγελματικής επάρκειας των πληρωμάτων θαλάμου στην πολιτική αεροπορία.

2. Ως εκ τούτου, το παρόν έγγραφο προτείνει ένα ισόρροπο σύνολο τροποποιήσεων και λαμβάνει υπόψη πολλά από τα προβλήματα που παρουσιάστηκαν κατά τις προηγούμενες διαβουλεύσεις, καθώς και τις απόψεις των ειδικών. Η Επιτροπή ελπίζει ότι αυτό θα διευκολύνει την πρόοδο για την επίτευξη συναίνεσης μεταξύ όλων των θεσμικών οργάνων με σκοπό την έγκριση της εν λόγω πρότασης επί των κοινών απαιτήσεων ασφαλείας, διότι η εμπορική εκμετάλλευση αεροσκαφών παρουσιάζει στασιμότητα εδώ και πολύ καιρό.

3. Η νέα πρόταση περιλαμβάνει επίσης αναγκαίες αλλαγές επί των διατάξεων του κανονισμού και επί του τεχνικού του παραρτήματος, οι οποίες προκύπτουν από τη θέση σε ισχύ του κανονισμού (EΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας [6], καθώς και των εκτελεστικών του κανόνων που περιλαμβάνονται στον κανονισμό (ΕΚ) αριθ. 1702/2003 της Επιτροπής, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής [7] και στον κανονισμό (ΕΚ) αριθ. 2042/2003 της Επιτροπής, της 20ής Νοεμβρίου 2003, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα [8].

[6] ΕΕ L 240, 07.09.2002 σ. 0001.

[7] ΕΕ L 243, 27.9.2003 σ. 7

[8] ΕΕ L 315, 28.11.2003 σ. 1.

Ιστορικό

4. Κατά την εκπόνηση της δεύτερης δέσμης μέτρων ελευθέρωσης, το 1989, το Συμβούλιο και η Επιτροπή συμφώνησαν ότι η κοινοτική πολιτική αερομεταφορών πρέπει επίσης να πραγματευθεί την εναρμόνιση του κανονιστικού πλαισίου που εφαρμόζεται στην πολιτική αεροπορία, αφενός για να διατηρηθεί ένα υψηλό επίπεδο ασφαλείας και αφετέρου για να εξασφαλισθεί ο θεμιτός ανταγωνισμός στην εσωτερική αγορά. Σε αυτό το πλαίσιο, η Κοινότητα εξέδωσε τον κανονισμό (ΕΟΚ) αριθ. 3922/91 του Συμβουλίου για την εναρμόνιση τεχνικών κανόνων και διοικητικών διαδικασιών στον τομέα της πολιτικής αεροπορίας, με σκοπό την καθιέρωση και την ενημέρωση εναρμονισμένων κανόνων όσον αφορά τον σχεδιασμό, την κατασκευή, την λειτουργία και την συντήρηση αεροσκαφών, καθώς και όσον αφορά τα πρόσωπα και τους οργανισμούς που εμπλέκονται στις εν λόγω εργασίες.

5. Για την επίτευξη των ανωτέρω στόχων στον τομέα των εμπορικών αερομεταφορών που εκτελούνται με αεροπλάνα, η Επιτροπή αποφάσισε να προτείνει στο Συμβούλιο και το Ευρωπαϊκό Κοινοβούλιο εναρμονισμένους κανόνες, οι οποίοι βασίζονται στη σχετική Κοινή Αεροπορική Απαίτηση (Joint Aviation Requirement - JAR) [9], η οποία εκπονήθηκε από τον Σύνδεσμο Αρχών Πολιτικής Αεροπορίας (Joint Aviation Authorities - JAA) [10].

[9] Η JAR-OPS 1, η οποία εγκρίθηκε από τον JAA το 1995, καλύπτει εμπορικές εκμεταλλεύσεις, ήτοι τις αερομεταφορές επιβατών ή φορτίου με αεροπλάνο επ' αμοιβή ή επί μισθώσει. Οι εμπορικές εκμεταλλεύσεις με στροφιόπτερα καλύπτονται από την JAR-OPS 3.

[10] Ο Σύνδεσμος Αρχών Πολιτικής Αεροπορίας (Joint Aviation Authorities - JAA) είναι η ένωση των Εθνικών Αρχών Πολιτικής Αεροπορίας 38 ευρωπαϊκών χωρών, μεταξύ των οποίων τα 15 κράτη μέλη της ΕΕ, ο οποίος δημιουργήθηκε για την εναρμόνιση των απαιτήσεων που χρησιμοποιούνται για τη ρύθμιση της ασφάλειας της αεροπορίας.

6. Η Επιτροπή υπέβαλε δύο προτάσεις.

Το 2000 η Επιτροπή υπέβαλε πρόταση (βλέπε υποσημείωση 1) για να προστεθεί το κείμενο της JAR-OPS 1, προσαρμοσμένο όπου ήταν απαραίτητο, ώστε να συμμορφώνεται με την κοινοτική νομοθεσία και τις πολιτικές, ως νέο παράρτημα του κανονισμού αριθ. 3922/91 που προαναφέρεται. Ωστόσο, στην εν λόγω πρόταση, το περιεχόμενο του τμήματος που αφορούσε τις απαιτήσεις ασφαλείας για το πλήρωμα θαλάμου επιβατών περιορίστηκε σε εκείνες μόνο τις απαιτήσεις που εμπίπτουν αποκλειστικά στην αρμοδιότητα των αερομεταφορέων.

Το 1997, είχε ήδη υποβληθεί άλλη πρόταση οδηγίας για τις απαιτήσεις ασφαλείας και τη βεβαίωση επαγγελματικών προσόντων του πληρώματος θαλάμου επιβατών, η οποία πραγματευόταν τις απαιτήσεις οι οποίες δεν αποτελούν αποκλειστική αρμοδιότητα των αερομεταφορέων, καθώς και πρόσθετες απαιτήσεις όσον αφορά την ηλικία, τη φυσική κατάσταση, την έγκριση των οργανισμών εκπαίδευσης και την αναγνώριση των πιστοποιητικών επαγγελματικών προσόντων (βλέπε υποσημείωση 5).

7. Αφότου υποβλήθηκαν, οι δύο προτάσεις συζητήθηκαν εκτενώς στο Συμβούλιο και το Ευρωπαϊκό Κοινοβούλιο.

Το Ευρωπαϊκό Κοινοβούλιο, κατά τις συζητήσεις της πρότασης σχετικά με την JAR-OPS 1 ενέκρινε, σε πρώτη ανάγνωση, γνώμη (βλέπε υποσημείωση 3), με την οποία καλούσε την Επιτροπή να εγκρίνει 13 τροπολογίες.

Μετά από την έγκριση από το Κοινοβούλιο γνώμης επί της πρότασης σχετικά με τις απαιτήσεις ασφαλείας για το πλήρωμα θαλάμου επιβατών, η Επιτροπή υπέβαλε ήδη τροποποιημένη πρόταση για την εν λόγω οδηγία [11].

[11] COM(1999) 68 τελικό, 5.3.1999: τροποποιημένη πρόταση οδηγίας του Συμβουλίου για τις απαιτήσεις ασφαλείας και τη βεβαίωση επαγγελματικών προσόντων των πληρωμάτων θαλάμου επιβατών στην πολιτική αεροπορία.

8. Το Συμβούλιο, αφού εξέτασε από κοινού την πρόταση σχετικά με την JAR-OPS 1 και την τροποποιημένη πρόταση σχετικά με τις απαιτήσεις ασφαλείας για το πλήρωμα θαλάμου επιβατών, θεώρησε ότι ανταποκρίνεται καλύτερα στην τρέχουσα πρακτική η τροποποίηση της δομής και του περιεχομένου αμφοτέρων των προτάσεων.

Κατά συνέπεια, το περιεχόμενο της προτεινόμενης οδηγίας σχετικά με τις απαιτήσεις ασφαλείας για το πλήρωμα θαλάμου επιβατών έπρεπε να περιοριστεί στις απαιτήσεις εκπαίδευσης, οι οποίες είναι ανεξάρτητες από τον αερομεταφορέα, ενώ οι απαιτήσεις εκπαίδευσης που εξαρτώνται από συγκεκριμένο αερομεταφορέα έπρεπε να καλυφθούν από τον προτεινόμενο κανονισμό, όπως στην περίπτωση της JAR-OPS 1.

Εξάλλου, η επιλογή των διαδικασιών κοινοτικού ελέγχου σχετικά με τη χορήγηση από τα κράτη μέλη της βραχυπρόθεσμης επιχειρησιακής ευελιξίας (άρθρο 8 παράγραφοι 3 και 4) δεν θεωρήθηκε κατάλληλη και πρέπει να χρησιμοποιηθεί η διαδικασία διασφάλισης αντί της κανονιστικής διαδικασίας.

Επιτεύχθηκε επίσης συμφωνία για ορισμένες αλλαγές επί του τεχνικού παραρτήματος της πρότασης κανονισμού (δηλαδή του νέου παραρτήματος III του κανονισμού (ΕΟΚ) 3922/91).

Τέλος, θεωρήθηκε απαραίτητη η διαδικασία προσφυγής σε επιτροπή για να καταστεί δυνατή η ένταξη στο νέο παράρτημα ΙΙΙ, πριν αυτό τεθεί σε εφαρμογή, των τροποποιήσεων της JAR-OPS 1, τις οποίες αυτή τη στιγμή εκπονεί ή προβλέπει ο JAA.

9. Υπό αυτές τις συνθήκες, η Επιτροπή υπέβαλε, στις 4 Φεβρουαρίου 2002, την τροποποιημένη της πρόταση για κανονισμό του Ευρωπαϊκού Κοινοβουλίου και του Συμβουλίου, με τον οποίο τροποποιείται ο κανονισμός (ΕΟΚ) 3922/91 του Συμβουλίου για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας, η οποία τροποποιεί την πρόταση που είχε εγκριθεί στις 24 Μαρτίου 2000, ως COM(2000) 121 τελικό (βλέπε υποσημείωση 2).

Σκοπός της ήταν να ληφθεί υπόψη το πνεύμα των τροπολογιών του Ευρωπαϊκού Κοινοβουλίου, με τις οποίες η Επιτροπή θα συμφωνούσε, καθώς και οι αλλαγές στη δομή και στο περιεχόμενο που προβλέπονταν από τους ειδικούς του Συμβουλίου, συμπεριλαμβανομένης της αλλαγής κατανομής των διατάξεων όσον αφορά την εκπαίδευση του πληρώματος θαλάμου επιβατών, μεταξύ του κανονισμού και της οδηγίας.

10. Η τροποποιημένη πρόταση για συμπληρωματική οδηγία σχετικά με τις απαιτήσεις ασφαλείας του πληρώματος θαλάμου επιβατών έπρεπε να υποβληθεί ξεχωριστά.

11. Μετά από νέα πρώτη ανάγνωση, το Ευρωπαϊκό Κοινοβούλιο ενέκρινε, στις 4 Σεπτεμβρίου 2002, μια μακροσκελή και εξαιρετικά λεπτομερή τροπολογία για τον χρόνο πτητικής υπηρεσίας και ανάπαυσης, επί της τροποποιημένης πρότασης της Επιτροπής, της 4ης Φεβρουαρίου 2002 (βλέπε υποσημείωση 4).

Η τροπολογία αφορούσε το νέο Τμήμα ΙΖ, το οποίο η Επιτροπή είχε συμπεριλάβει στο τεχνικό παράρτημα, ανταποκρινόμενη στις ανησυχίες που είχε προηγουμένως εκφράσει το Ευρωπαϊκό Κοινοβούλιο σχετικά με την απουσία διατάξεων σχετικά με τους περιορισμούς του χρόνου πτήσης και υπηρεσίας και τις περιόδους ανάπαυσης. Κάλυψε πλήρως το θέμα του χρόνου υπηρεσίας, επιφυλακής και ανάπαυσης, τόσο για το πλήρωμα θαλάμου επιβατών, όσο και για το πλήρωμα πτήσης, και περιόρισε τη μέγιστη ημερήσια πτητική υπηρεσία σε 13 ώρες, ή σε 11ώρες και 45 λεπτά, όταν η περίοδος υπηρεσίας είναι μεταξύ 22.00 και 04.59.

12. Οι μεταγενέστερες διαβουλεύσεις στο Συμβούλιο επικεντρώθηκαν στην JAR-OPS 1 και στις διατάξεις για το πλήρωμα θαλάμου επιβατών, χωρίς να υιοθετούνται οι κανόνες που αφορούν τους περιορισμούς χρόνου πτήσης και υπηρεσίας και τις απαιτήσεις ανάπαυσης (FTL).

Όσον αφορά την τροποποιημένη πρόταση κανονισμού για τη μεταφορά της JAR-OPS, το Συμβούλιο συμφώνησε να ευθυγραμμίσει την πρόταση με την τελευταία έκδοση της JAR-OPS. Αρκετές αντιπροσωπείες πρότειναν επίσης να μεταφερθούν ορισμένες άλλες διατάξεις που αφορούν τις βασικές απαιτήσεις για το πλήρωμα θαλάμου επιβατών και την εκπαίδευσή του από την οδηγία στο σχέδιο κανονισμού.

13. Υπό το πρίσμα των εν λόγω εξελίξεων, η Επιτροπή επανεξέτασε τις αρχικές της προτάσεις και, προκειμένου να διευκολύνει την έγκρισή τους, αποφάσισε να υποβάλει τροποποιημένη πρόταση, η οποία εισάγει το καθεστώς περιορισμού του χρόνου πτήσης που προτείνει το Ευρωπαϊκό Κοινοβούλιο ως Τμήμα ΙΖ του παραρτήματος ΙΙΙ, προσαρμοσμένο εφόσον χρειάζεται ώστε να συμμορφώνεται με τις οργανικές διαδικασίες της Κοινότητας. Προστέθηκε επίσης μια ρήτρα αναθεώρησης, καθώς και ορισμένες μικροαλλαγές στους κανόνες που αφορούν το πλήρωμα θαλάμου επιβατών, κατόπιν υποδείξεως του Συμβουλίου.

14. Επιπροσθέτως, ο κανονισμός (EΟΚ) αριθ. 3922/91 αφορά τον σχεδιασμό, την κατασκευή, τη λειτουργία και τη συντήρηση αεροσκαφών και τα πρόσωπα και τους οργανισμούς που εμπλέκονται στις εν λόγω εργασίες. Εντούτοις, ο κανονισμός (EΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας [12] εισήγαγε νέους κανόνες που καλύπτουν τον σχεδιασμό, την κατασκευή και τη συντήρηση αεροσκαφών, και κατήργησε το παράρτημα II του τελευταίου κανονισμού από τις 28 Σεπτεμβρίου 2003.

[12] ΕΕ L 240, 07/09/2002 σ. 0001.

Επιπλέον, οι εκτελεστικοί του κανόνες, οι οποίοι περιλαμβάνονται στον κανονισμό (ΕΚ) αριθ. 2042/2003 της Επιτροπής, της 20ής Νοεμβρίου 2003, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού, και για την έγκριση των φορέων και του προσωπικού που είναι αρμόδιοι για τα εν λόγω καθήκοντα, περιλαμβάνουν διατάξεις για τη συντήρηση οι οποίες είναι αντίστοιχες αυτών που περιλαμβάνονται στο Τμήμα ΙΓ των JAR-OPS.

Κατά συνέπεια, προκειμένου να αποφευχθούν οι ασαφείς και αντιφατικές νομικές καταστάσεις, ο κανονισμός (ΕΟΚ) 3922/91 και το τεχνικό του παράρτημα πρέπει να προσαρμοστούν προκειμένου να ληφθούν υπόψη οι εν λόγω πρόσφατοι κανονισμοί της Επιτροπής.

Εξέταση των κύριων τροποποιήσεων του παρόντος κανονισμού

Nέα αιτιολογική σκέψη σχετικά με την οδηγία για την οργάνωση του χρόνου εργασίας του ιπτάμενου προσωπικού της πολιτικής αεροπορίας

15. Η παρούσα απόφαση εισάγει στο παράρτημα III το νέο Τμήμα ΙΖ που αφορά τους περιορισμούς του χρόνου πτήσης και υπηρεσίας και τις απαιτήσεις ανάπαυσης. Το εν λόγω θέμα καλύπτεται εν μέρει από την οδηγία 2000/79/EΚ, της 27ης Νοεμβρίου 2000, για την εκτέλεση της ευρωπαϊκής συμφωνίας για την οργάνωση του χρόνου εργασίας του ιπτάμενου προσωπικού της πολιτικής αεροπορίας [13].

[13] ΕΕ L 302 , 1/12/2000, σ. 57-60.

16. Η αναφορά στο εν λόγω τελευταίο μέσο, υπό μορφή νέας αιτιολογικής σκέψης, είναι αναγκαία, προκειμένου να διευκρινιστεί ότι οι λεπτομερέστεροι τεχνικοί κανόνες που περιλαμβάνονται στο Τμήμα ΙΖ είναι σύμφωνοι με τα ελάχιστα πρότυπα που προβλέπονται από την οδηγία 2000/79/EΚ.

Ορισμός της "Αρχής" (Άρθρο 2 του κανονισμού (EΟΚ) 3922/91)

17. Οι διατάξεις JAR-OPS εκχωρούν ορισμένα καθήκοντα και ευθύνες σχετικά με την εφαρμογή των JAR-OPS "στην Αρχή". Ωστόσο, η εν λόγω Αρχή δεν φαίνεται να ορίζεται ούτε να προσδιορίζεται στον κανονισμό.

18. Χάριν σαφήνειας και ομοιομορφίας στην εφαρμογή των κοινοτικών κανόνων, είναι αναγκαίο να εισαχθεί νέος ορισμός στο άρθρο 2 του κανονισμού (EΟΚ) 3922/91. Η αρμόδια αρχή του κράτους μέλους, η οποία χορήγησε το Πιστοποιητικό Αερομεταφορέα (ΠΑ) σε συγκεκριμένο αερομεταφορέα, ο οποίος αναφέρεται στην OPS C 1.175 και είναι πρακτικά υπεύθυνος να εξακριβώσει εάν ο αερομεταφορέας συμμορφώνεται με τις διατάξεις JAR-OPS, είναι η πλέον κατάλληλη αρχή για τη διασφάλιση της εφαρμογής των διατάξεων OPS της ΕΕ.

Τροπολογίες που προέκυψαν από την έναρξη ισχύος του κανονισμού (EΚ) αριθ. 1592/2002

19. Εγκρίθηκαν δύο κανονισμοί της Επιτροπής που καλύπτουν την πιστοποίηση και τη συντήρηση αεροσκαφών και των σχετικών προϊόντων, εξαρτημάτων και εξοπλισμού, καθώς και την πιστοποίηση φορέων σχεδιασμού και παραγωγής. Ως εκ τούτου, το πεδίο εφαρμογής που περιγράφεται στο άρθρο 1 παράγραφος 1 του κανονισμού (EΟΚ) αριθ. 3922/91 περιορίζεται στη λειτουργία και συντήρηση αεροσκαφών και στα πρόσωπα και στους οργανισμούς που εμπλέκονται στις εν λόγω εργασίες.

20. Εντούτοις, το τμήμα ΙΓ ''Συντήρηση Αεροπλάνων'' του παραρτήματος III του κανονισμού (EΟΚ) 3922/91 πρέπει να εφαρμόζεται μόνο έως την έναρξη ισχύος των διατάξεων σε θέματα συντήρησης που περιλαμβάνονται στον κανονισμό (EΚ) 2042/2003 της Επιτροπής, δηλαδή έως τις 28 Σεπτεμβρίου 2005, σύμφωνα με το άρθρο 7 του εν λόγω κανονισμού

Ο περιορισμός αυτός συνεπάγεται επίσης τη διαγραφή κάθε αναφοράς στον σχεδιασμό και την κατασκευή και των διατάξεων που αφορούν αποκλειστικά τις εν λόγω εργασίες (δηλαδή το άρθρο 6 παράγραφος 2) από όλο το κείμενο του κανονισμού (EΟΚ) αριθ. 3922/91.

21. Το άρθρο 57 του κανονισμού (EΚ) αριθ. 1592/2002 καταργεί το παράρτημα II του κανονισμού (EΟΚ) αριθ. 3922/91, από τις 28 Σεπτεμβρίου 2003. Κατά συνέπεια, οι παραπομπές που γίνονται στο εν λόγω παράρτημα πρέπει να διαγραφούν από τις διατάξεις του κανονισμού.

Κοινοτικός έλεγχος των αποκλίσεων από τους περιορισμούς του χρόνου πτήσης (Nέο άρθρο 8α)

22. Η τροποποιημένη πρόταση περιλαμβάνει το νέο άρθρο 8α προκειμένου να επιτρέψει επιπρόσθετη ευελιξία στη θέσπιση εθνικών αποκλίσεων από τις διατάξεις για τους περιορισμούς του χρόνου πτήσης. Διευκρινίζεται επίσης ότι ο αερομεταφορέας που ζητά απόκλιση οφείλει να αποδείξει το επίπεδο ασφαλείας του.

Επιστημονική αξιολόγηση των διατάξεων του Τμήματος ΙΖ του παραρτήματος III από τον Ευρωπαϊκό Οργανισμό Ασφάλειας της Αεροπορίας (Nέο άρθρο 8β)

23. Προστίθεται επίσης το νέο άρθρο 8β για να εισαχθεί ρήτρα αναθεώρησης του Τμήματος ΙΖ του παραρτήματος III, μετά από τρία έτη.

Τροπολογίες επί του νέου παραρτήματος ΙΙΙ

Γενική ρήτρα εξαίρεσης (Τμήμα B)

24. Oι OPS 1.010 και 1.015 προβλέπουν μια γενική ρήτρα εξαίρεσης από τις διατάξεις του Μέρους 1 της OPS. Το εν λόγω θέμα καλύπτεται ήδη από το άρθρο 8 του κανονισμού (EΟΚ) 3922/91, το οποίο περιλαμβάνει το πλήρες καθεστώς που ισχύει για τις εξαιρέσεις και τις παρεκκλίσεις από τους κανόνες που περιλαμβάνονται στο παράρτημα III. Κατά συνέπεια, οι OPS 1.010 και 1.015 διαγράφονται.

Απαιτήσεις για το πλήρωμα θαλάμου επιβατών (Τμήμα ΙΕ)

25. Μετά από τις διαβουλεύσεις του Συμβουλίου, η νέα πρόταση αποσκοπεί στη μεταφορά ορισμένων διατάξεων που περιλαμβάνονται στα άρθρα 4, 5 και στο παράρτημα I της προαναφερθείσας οδηγίας στο υφιστάμενο Τμήμα ΙΕ του Παραρτήματος III του κανονισμού 3922/91. Πιο συγκεκριμένα, οι εν λόγω διατάξεις βρίσκονται στους τίτλους OPS 1.995, 1.1005 και στο Προσάρτημα 1 της OPS 1.1005.

26. Εκτός από την εν λόγω απευθείας μεταφορά, έχουν γίνει κάποιες μικροαλλαγές στα μέρη OPS 1.988, 1.995, 1.1005, 1.1010 και 1.1025.

Οι αλλαγές στην OPS 1.995 αποσκοπούν να επιφέρουν μεγαλύτερη σαφήνεια στις σχέσεις μεταξύ βασικών απαιτήσεων και διαφόρων μορφών εκπαίδευσης που αναφέρονται λεπτομερώς στη συνέχεια του κειμένου.

Οι αλλαγές στις OPS 1.1005, 1.1010 και 1.1025 περιλαμβάνουν αναφορά στην έγκριση από τις αρχές του κράτους μέλους των οργανισμών και των προγραμμάτων εκπαίδευσης. Αυτό δεν συνεπάγεται έκδοση πιστοποιητικού από τις εθνικές αρχές.

Χρόνος πτήσης και ανάπαυσης του πληρώματος (Τμήμα ΙΖ)

27. Η Επιτροπή συμμερίζεται τις ανησυχίες του Ευρωπαϊκού Κοινοβουλίου σχετικά με την απουσία λεπτομερών διατάξεων όσον αφορά τον χρόνο πτήσης, υπηρεσίας και ανάπαυσης του πληρώματος, και ιδίως τη σαφή του συσχέτιση με την ασφάλεια των αερομεταφορών και τα ατυχήματα αεροσκαφών. Οι ισχύουσες απαιτήσεις είναι επί του παρόντος εθνικές, μη εναρμονισμένες, ενίοτε δε και ακατάλληλες. Το νέο Τμήμα ΙΖ αποσκοπεί στη θέσπιση ελάχιστων προτύπων τα οποία είναι σύμφωνα με τις διατάξεις της οδηγίας 2000/79/EΚ και με την τρέχουσα ορθή πρακτική.

28. Συνεπώς, ολόκληρη η τροπολογία που προτείνεται από το Ευρωπαϊκό Κοινοβούλιο, η οποία περιλαμβάνει ένα πλήρες καθεστώς κανόνων για τους περιορισμούς του χρόνου πτήσης, ενσωματώνεται στον τίτλο "Τμήμα ΙΖ - Περιορισμοί χρόνου πτήσης και υπηρεσίας και απαιτήσεις ανάπαυσης".

29. Ένας περιορισμένος αριθμός αλλαγών έχει εισαχθεί στην τροπολογία προκειμένου να διασφαλιστεί ότι η διαδικασία, η οποία παρέχει στο κάθε κράτος μέλος τη δυνατότητα να εισάγει αποκλίσεις, είναι σύμφωνη με την κοινοτική νομοθεσία και ιδίως με το πρόσθετο άρθρο 8α του κανονισμού (EΟΚ) 3922/91, το οποίο παρουσιάζει λεπτομερώς την αναγκαία διαδικασία.

30. Εκτός από την αναφορά στο άρθρο 8α, διευκρινίζεται επίσης ότι ο αερομεταφορέας που ζητά απόκλιση οφείλει να αποδείξει το επίπεδο ασφαλείας του.

31. Επιπλέον, άλλες ήσσονος σημασίας αλλαγές οφείλονται στο γεγονός ότι τα ελάχιστα πρότυπα που περιλαμβάνονται στο Τμήμα ΙΖ πρέπει να λαμβάνουν υπόψη τα όρια που ήδη θεσπίστηκαν στην οδηγία 2000/79/EΚ σχετικά με την ευρωπαϊκή συμφωνία για την οργάνωση του χρόνου εργασίας του ιπτάμενου προσωπικού της πολιτικής αεροπορίας.

Ήσσονος σημασίας τροπολογίες

32. Tο κείμενο του νέου παραρτήματος III έχει ενημερωθεί και πολλά τυπογραφικά λάθη και άλλες τροποποιήσεις συντακτικού χαρακτήρα έχουν διορθωθεί.

2000/0069 (COD)

Τροποποιημένη πρόταση ΚΑΝΟΝΙΣΜΟΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ο οποίος τροποποιεί τον κανονισμό 3922/91 του Συμβουλίου για την εναρμόνιση των τεχνικών κανόνων και των διοικητικών διαδικασιών στον τομέα της πολιτικής αεροπορίας (Κείμενο που παρουσιάζει ενδιαφέρον για τον ΕΟX)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80, παράγραφος 2,

την πρόταση της Επιτροπής [14],

[14] ΕΕ C 311 Ε, 31.10.2000, σ.13.

τη γνώμη της Ευρωπαϊκή Οικονομικής και Κοινωνικής Επιτροπής [15].

[15] ΕΕ C 14, 16.1.01, σ.33.

Μετά από διαβουλεύσεις με την Επιτροπή τωνΠεριφερειώνΑποφασίζοντας σύμφωνα με τη διαδικασία που προβλέπεται στο άρθρο 251 της συνθήκης [16],

[16] ΕΕ C

Εκτιμώντας τα εξής:

(1) Στον κανονισμό (ΕΟΚ) αριθ. 3922/91 [17] προβλέπονται κοινά πρότυπα ασφαλείας που παρατίθενται στο παράρτημα ΙΙ του κανονισμού αυτού, όσον αφορά το σχεδιασμό, την κατασκευή, τη λειτουργία και την συντήρηση των αεροσκαφών, καθώς και τα πρόσωπα και τους οργανισμούς που εμπλέκονται στις εν λόγω εργασίες. Αυτά τα εναρμονισμένα πρότυπα ασφαλείας εφαρμόζονται σε όλα τα αεροσκάφη που εκμεταλλεύονται αερομεταφορείς από την Κοινότητα, ανεξαρτήτως εάν είναι εγγεγραμμένα σε μητρώο κράτους μέλους ή τρίτης χώρας.

[17] ΕΕ L 373, 31.12.1991, σ. 4, όπως τροποποιήθηκε τελευταία από τον κανονισμό (ΕΚ) αριθ. 2871/2000 της Επιτροπής (ΕΕ L 333, 29.12.2000, σ. 47).

Σύμφωνα με το άρθρο 4 παράγραφος 1 του εν λόγω κανονισμού για τους τομείς που δεν απαριθμούνται στο παράρτημα II απαιτείται από το Συμβούλιο να εγκρίνει, η έγκριση, με βάση το άρθρο 80 παράγραφος 2 της συνθήκης, κοινών τεχνικών κανόνων και διοικητικών διαδικασιών.

(2) Ο κανονισμός (ΕΟΚ) αριθ. 2407/92 της 23ης Ιουλίου 1992, περί της εκδόσεως αδειών των αερομεταφορέων [18] προβλέπει στο άρθρο 9 ότι η ανά πάσα στιγμή έκδοση και εγκυρότητα άδειας εκμετάλλευσης προϋποθέτει την κατοχή έγκυρου πιστοποιητικού αερομεταφορέα που αναγράφει τις καλυπτόμενες δραστηριότητες και πληροί τα κριτήρια που καθορίζονται στο σχετικό κανονισμό του Συμβουλίου. Είναι πλέον σκόπιμος ο καθορισμός αυτών των κριτηρίων με τον παρόντα κανονισμό.

[18] ΕΕ L 240, 24.8.1992, σ. 1.

(3) Ο Σύνδεσμος Αρχών Πολιτικής Αεροπορίας (JAA) θέσπισε σύνολο εναρμονισμένων κανόνων για τις εμπορικές αερομεταφορές με αεροπλάνα, που καλούνται JAR-OPS 1. Οι JAR-OPS 1 (τροποποιημένη έκδοση 2 της 1ης Ιουλίου 2000) παρέχουν το επίπεδο ασφαλείας που απαιτείται για αυτό το είδος εκμετάλλευσης και, κατά συνέπεια, συνιστούν καλή βάση για κοινοτική νομοθεσία η οποία να καλύπτει την εκμετάλλευση των αεροπλάνων. Το κείμενο αυτό έπρεπε να τροποποιηθεί προκειμένου να συμβιβάζεται με την κοινοτική νομοθεσία και τις κοινοτικές πολιτικές, λαμβάνοντας υπόψη τις πολλαπλές συνέπειες στον οικονομικό και κοινωνικό τομέα. Το αναθεωρημένο αυτό κείμενο διαφέρει από το κείμενο JAR-OPS 1 και, ως εκ τούτου, δεν είναι δυνατόν να εισαχθεί στην κοινοτική νομοθεσία με απλή αναφορά του τίτλου του στο παράρτημα II του κανονισμού (ΕΟΚ) αριθ. 3922/91. Κατά συνέπεια, πρέπει να προστεθεί στον εν λόγω κανονισμό νέο παράρτημα ΙΙΙ που να περιέχει τις αναγκαίες απαιτήσεις.

(4) Πρέπει να δοθεί στους αερομεταφορείς επαρκής ευελιξία για να αντιμετωπίζουν απρόβλεπτες συνθήκες εκμετάλλευσης, επείγοντος χαρακτήρα ή περιορισμένης διάρκειας, ή για να αποδεικνύουν ότι είναι σε θέση να επιτύχουν ισοδύναμο επίπεδο ασφαλείας με μέσα διαφορετικά απ' ό,τι η εφαρμογή των κοινών κανόνων του παραρτήματος ΙΙΙ. . Πρέπει κατά συνέπεια να εξουσιοδοτηθούν τα κράτη μέλη να χορηγούν εξαιρέσεις ή να εισάγουν αποκλίσεις από τους κοινούς τεχνικούς κανόνες και τις διοικητικές διαδικασίες. Επειδή αυτές οι εξαιρέσεις και οι αποκλίσεις είναι ενδεχόμενο, σε ορισμένες περιπτώσεις, να υπονομεύσουν τις κοινές απαιτήσεις ασφαλείας ή να δημιουργήσουν στρεβλώσεις στην αγορά, είναι επιβεβλημένο να περιορισθεί αυστηρώς το πεδίο εφαρμογής τους και η χορήγηση εξαιρέσεων να υπόκειται στον κατάλληλο έλεγχο από την Κοινότητα. Από την άποψη αυτή, η Επιτροπή πρέπει να εξουσιοδοτηθεί να λάβει μέτρα διασφάλισης.

(5) Οι διατάξεις του κανονισμού (ΕΟΚ) αριθ. 3922/91 που αφορούν τη διαδικασία προσφυγής σε επιτροπή πρέπει να τροποποιηθούν ώστε να ληφθεί υπόψη η απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [19].

[19] ΕΕ L 184, 17.7.1999, σ. 23.

(6) Οι διατάξεις του κανονισμού (EΟΚ) αριθ. 3922/91 σχετικά με το πεδίο εφαρμογής του και οι αναφορές στο παράρτημά του II πρέπει να προσαρμοστούν, προκειμένου να ληφθεί υπόψη ο κανονισμός (EΚ) αριθ. 1592/2002, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση ευρωπαϊκού οργανισμού ασφάλειας της αεροπορίας [20], καθώς και οι εκτελεστικοί του κανόνες που θεσπίστηκαν από τον κανονισμό (EΚ) αριθ. της Επιτροπής, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής [21] και από τον κανονισμό (EΚ) αριθ. 2042/2003 της Επιτροπής, της 20ής Νοεμβρίου 2003, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού, και για την έγκριση των φορέων και του προσωπικού που είναι αρμόδιοι για τα εν λόγω καθήκοντα [22].

[20] ΕΕ L 240 , 07.09.2002 σ. 1.

[21] ΕΕ L 243, 27.9.2003, σ. 7.

[22] ΕΕ L 315, 28.11.2003, σ. 1.

(7) Ο παρών κανονισμός, και ιδίως το Τμήμα ΙΖ του παραρτήματος III, λαμβάνει υπόψη τα όρια και τα ελάχιστα πρότυπα που έχουν ήδη θεσπιστεί από την οδηγία 2000/79/EΚ του Συμβουλίου, της 27ης Νοεμβρίου 2000 για την εκτέλεση της ευρωπαϊκής συμφωνίας για την οργάνωση του χρόνου εργασίας του ιπτάμενου προσωπικού της πολιτικής αεροπορίας [23]. Τα όρια που θεσπίζονται στην εν λόγω οδηγία πρέπει να τηρούνται πάντοτε όσον αφορά το ιπτάμενο προσωπικό της πολιτικής αεροπορίας. Κατά κανένα τρόπο οι διατάξεις του Τμήματος ΙΖ του παραρτήματος III και οι άλλες διατάξεις που εγκρίθηκαν σύμφωνα με τον παρόντα κανονισμό δεν μπορούν να είναι γενικότερες και, ως εκ τούτου, να παρέχουν λιγότερη προστασία στους εν λόγω εργαζομένους.

[23] ΕΕ L 302, 1.12.2000, σ. 57-60.

(8) Κατά συνέπεια, ο κανονισμός (EΟΚ) αριθ. 3922/91 πρέπει να τροποποιηθεί αναλόγως.

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (EΟΚ) αριθ. 3922/91 τροποποιείται ως εξής:

(1) Το άρθρο 1 αντικαθίσταται από το ακόλουθο κείμενο:

''1. Ο παρών κανονισμός αφορά την εναρμόνιση τεχνικών κανόνων και διοικητικών διαδικασιών στον τομέα της ασφάλειας της πολιτικής αεροπορίας : όσον αφορά , τη λειτουργία και την συντήρηση αεροσκαφών και τα πρόσωπα και τους οργανισμούς που εμπλέκονται σε τέτοιου είδους εργασίες.''

(2) Στο άρθρο 2 εισάγεται ο ακόλουθος ορισμός:

"(i) Ως 'Αρχή' στο παράρτημα ΙΙΙ νοείται η αρμόδια αρχήπου έχει χορηγήσει το Πιστοποιητικό Αερομεταφορέα (ΠΑ)."

(3) Το άρθρο 3 αντικαθίσταται από το ακόλουθο κείμενο:

''Άρθρο 3

1. 1. Με την επιφύλαξη του άρθρου 11, οι κοινοί τεχνικοί κανόνες και οι διοικητικές διαδικασίες που εφαρμόζονται στην Κοινότητα για τις εμπορικές μεταφορές με αεροπλάνα καθορίζονται στο παράρτημα ΙΙΙ.

2. Οσον αφορά τις διατάξεις του Τμήματος ΙΓ του παραρτήματος ΙΙΙ, αυτές ισχύουν έως τις 28 Σεπτεμβρίου 2005. Από την εν λόγω ημερομηνία και εφεξής, οι παραπομπές στο εν λόγω Τμήμα ή σε οιεσδήποτε από τις διατάξεις του θα αναφέρονται στο Μέρος ΙΓ του κανονισμού (ΕΚ) αριθ. 2042/2003 της Επιτροπής ή στις σχετικές του διατάξεις.''

4) Το άρθρο 4 παράγραφος 1 αντικαθίσταται από το ακόλουθο κείμενο:

''1. Για τους τομείς που δεν καλύπτονται από το παράρτημα ΙΙΙ θεσπίζονται, με βάση το άρθρο 80 παράγραφος 2 της συνθήκης, κοινοί τεχνικοί κανόνες και διοικητικές διαδικασίες. Η Επιτροπή υποβάλλει, εφόσον ενδείκνυται και το ταχύτερο δυνατόν, κατάλληλες προτάσεις για τους εν λόγω τομείς.''

5) Το άρθρο 6 αντικαθίσταται από το ακόλουθο κείμενο:

"Άρθρο 6

Τα κράτη μέλη αδειοδοτούν, χωρίς περαιτέρω τεχνικές απαιτήσεις ή αξιολόγηση, αεροσκάφη τα οποία λειτουργούν σύμφωνα με τους κοινούς τεχνικούς κανόνες και διοικητικές διαδικασίες. Εάν η αρχική άδεια έχει δοθεί για ειδικό σκοπό ή σκοπούς, οιαδήποτε μεταγενέστερη άδεια θα καλύπτει τον (τους) ίδιο (-ους) σκοπό (-ούς)"

(6) Το άρθρο 7 αντικαθίσταται από το ακόλουθο κείμενο:

"Άρθρο 7

Τα κράτη μέλη αναγνωρίζουν την πιστοποίηση η οποία χορηγήθηκε σύμφωνα με τον παρόντα κανονισμό από άλλο κράτος μέλος ή από φορέα που ενεργεί εξ ονόματός του, σε φορείς ή πρόσωπα που βρίσκονται υπό τη δικαιοδοσία και υπό την εξουσία του, και ασχολούνται με τη συντήρηση προϊόντων και τη λειτουργία αεροσκαφών."

(7) Το άρθρο 8 αντικαθίσταται από το ακόλουθο κείμενο:

"Άρθρο 8

''1. Οι διατάξεις των άρθρων 3 έως 7 δεν εμποδίζουν κράτος μέλος να αντιδρά αμέσως όταν προκύπτει πρόβλημα ασφάλειας στο οποίο εμπλέκεται προϊόν, είτε πρόσωπο ή οργανισμός που υπόκειται στις διατάξεις του παρόντος κανονισμού.

Εάν το πρόβλημα ασφάλειας οφείλεται σε ανεπαρκές επίπεδο ασφαλείας που παρέχουν οι κοινοί τεχνικοί κανόνες και διοικητικές διαδικασίες ή κενό των κοινών τεχνικών κανόνων και διοικητικών διαδικασιών, το κράτος μέλος ενημερώνει αμέσως την Επιτροπή και τα άλλα κράτη μέλη για τα μέτρα που έλαβε καθώς και τους σχετικούς λόγους.

2. Η Επιτροπή αποφασίζει, σύμφωνα με τη διαδικασία του άρθρου 12, παράγραφος 2, κατά πόσον ανεπάρκεια του επιπέδου ασφαλείας ή κενό των κοινών τεχνικών κανόνων και διοικητικών διαδικασιών δικαιολογούν τη συνέχιση των μέτρων που ελήφθησαν κατ' εφαρμογή της παραγράφου 1 του παρόντος άρθρου. Στην περίπτωση αυτή, η Επιτροπή προβαίνει επίσης στις αναγκαίες ενέργειες για να τροποποιηθούν οι σχετικοί κοινοί τεχνικοί κανόνες και διοικητικές διαδικασίες, σύμφωνα με το άρθρο 4 ή το άρθρο 11. Εάν τα μέτρα του κράτους μέλους θεωρηθούν μη αιτιολογημένα, το κράτος μέλος ανακαλεί τα εν λόγω μέτρα.

3. Τα κράτη μέλη δύνανται να χορηγούν εξαιρέσεις από τους τεχνικούς κανόνες και τις διοικητικές διαδικασίες που καθορίζονται στον παρόντα κανονισμό σε περίπτωση απρόβλεπτων επειγουσών επιχειρησιακών συνθηκών ή για επιχειρησιακές ανάγκες περιορισμένης διάρκειας.

Ενημερώνονται η Επιτροπή και τα άλλα κράτη μέλη σχετικά με τις εξαιρέσεις που χορηγήθηκαν από τη στιγμή που είναι επαναλαμβανόμενες ή εφόσον χορηγήθηκαν για χρονική περίοδο που υπερβαίνει τους δύο μήνες.

4. Εάν τα μέτρα που ελήφθησαν από κράτος μέλος σύμφωνα με την παράγραφο 3 του παρόντος άρθρου είναι λιγότερο αυστηρά από τους κοινούς τεχνικούς κανόνες και διοικητικές διαδικασίες, η Επιτροπή εξετάζει κατά πόσον οι εξαιρέσεις πληρούν τους σχετικούς με την ασφάλεια στόχους του παρόντος κανονισμού, ή οποιασδήποτε άλλης διάταξης της κοινοτικής νομοθεσίας.

Εάν η Επιτροπή διαπιστώσει ότι οι εξαιρέσεις που χορηγήθηκαν δεν πληρούν τους σχετικούς με την ασφάλεια στόχους του παρόντος κανονισμού ή οποιασδήποτε άλλης διάταξης της κοινοτικής νομοθεσίας, αποφασίζει, σύμφωνα με τη διαδικασία του άρθρου 12α.

Στην περίπτωση αυτή το κράτος μέλος ανακαλεί την εξαίρεση.

5. Στις περιπτώσεις που είναι δυνατόν να επιτευχθεί με άλλα μέσα επίπεδο ασφάλειας ισοδύναμο προς εκείνο που επιτυγχάνεται με την εφαρμογή των κοινών τεχνικών κανόνων και διοικητικών διατάξεων που περιλαμβάνονται στο παράρτημα ΙΙΙ του παρόντος κανονισμού, κράτος μέλος δύναται, χωρίς να δημιουργείται διακριτική μεταχείριση λόγω της ιθαγένειας των αιτούντων και λαμβανομένης υπόψη της ανάγκης να μην σημειώνεται στρέβλωση του ανταγωνισμού, να χορηγεί έγκριση που να αποκλίνει από αυτές τις διατάξεις.

Στις περιπτώσεις αυτές το εν λόγω κράτος μέλος κοινοποιεί στην Επιτροπή την πρόθεσή του να χορηγήσει τέτοια έγκριση και τις προϋποθέσεις που προβλέπονται για την επίτευξη ισοδυνάμου επιπέδου ασφαλείας.

6. Η Επιτροπή εντός περιόδου 3 μηνών μετά την κοινοποίηση από το κράτος μέλος σύμφωνα με τις διατάξεις της παραγράφου 5, κινεί τη διαδικασία του άρθρου 12 παράγραφος 2 προκειμένου να αποφασίσει κατά πόσον η προτεινόμενη έγκριση πληροί τις προϋποθέσεις που ορίζονται στην παράγραφο 5 και επιτρέπεται να χορηγηθεί.

Στην περίπτωση αυτή η Επιτροπή κοινοποιεί την απόφασή της σε όλα τα κράτη μέλη, τα οποία δικαιούνται επίσης να εφαρμόσουν το εν λόγω μέτρο. Είναι επίσης δυνατόν να τροποποιηθούν οι σχετικές διατάξεις του παραρτήματος ΙΙΙ ώστε να ανταποκρίνονται στο εν λόγω μέτρο.

Για το εν λόγω μέτρο εφαρμόζονται οι διατάξεις του άρθρου 6 και του άρθρου 7.''

(8) Εισάγονται τα ακόλουθα άρθρα 8α και 8β:

Άρθρο 8α

1. Προκειμένου να επιτευχθεί επιπρόσθετη ευελιξία σχετικά με τη θέσπιση του καθεστώτος που αφορά τους περιορισμούς του χρόνου πτήσης και υπηρεσίας και τις απαιτήσεις ανάπαυσης (FTL) για τα μέλη του πληρώματας, τα κράτη μέλη δύνανται να θεσπίσουν διατάξεις που παραπέμπουν στο Τμήμα ΙΖ, σύμφωνα με τις παραγράφους A.5.2.1, Δ.5.4.1, E.1.3.1, ΣΤ.1, H.1.4 και H.2.1.

2. Tο κράτος μέλος ενημερώνει πάραυτα την Επιτροπή για τις πρόσθετες διατάξεις τις οποίες προτίθεται να εισαγάγει, καθώς και για ποιους λόγους.

3. Η Επιτροπή αποφασίζει, σύμφωνα με τη διαδικασία που προβλέπεται στο άρθρο 12 παράγραφος 2, εάν οι πρόσθετες διατάξεις συμμορφώνονται με τους στόχους ασφαλείας του παρόντος κανονισμού ή με οιονδήποτε άλλον κανόνα του κοινοτικού δικαίου, και εάν οι πρόσθετες διατάξεις μπορούν να γίνουν αποδεκτές.

Σε αυτή την περίπτωση, το κράτος μέλος δικαιούται να εφαρμόσει τις πρόσθετες διατάξεις.

Άρθρο 8β

1. Εντός περιόδου τριών ετών μετά από την έναρξη ισχύος του παρόντος κανονισμού, ο Ευρωπαϊκός Οργανισμός Ασφάλειας της Αεροπορίας θα προβεί σε αξιολόγηση των διατάξεων του Τμήματος ΙΖ του παραρτήματος ΙΙΙ, από επιστημονική και ιατρική άποψη.

2. Με την επιφύλαξη του άρθρου 7 του κανονισμού 1592/2002/EΚ, ο ο Ευρωπαϊκός Οργανισμός Ασφάλειας της Αεροπορίας συνδράμει την Επιτροπή στην εκπόνηση προτάσεων για την τροποποίηση των εν ισχύι τεχνικών διατάξεων του Τμήματος ΙΖ του παραρτήματος III."

(9) Το άρθρο 11 παράγραφος 1 αντικαθίσταται από το ακόλουθο κείμενο:

''1. Η Επιτροπή, με τη διαδικασία του άρθρου 12, παράγραφος 2, επιφέρει στους κοινούς τεχνικούς κανόνες και διοικητικές διαδικασίες που παρατίθενται στο παράρτημα ΙΙΙ τις τροποποιήσεις που κατέστησαν αναγκαίες λόγω της επιστημονικής και τεχνικής προόδου.''

(10) Στο άρθρο 12, οι παράγραφοι 2 και 3 αντικαθίστανται από το ακόλουθο κείμενο:

''2. Όταν γίνεται παραπομπή στην παρούσα παράγραφο, εφαρμόζεται η διαδικασία της κανονιστικής επιτροπής που προβλέπεται στο άρθρο 5 της απόφασης 1999/468/ΕΚ* με την επιφύλαξη των διατάξεων του άρθρου 7 και του άρθρου 8 της εν λόγω απόφασης.

3. Η προθεσμία που προβλέπεται στο άρθρο 5 παράγραφος 6 της απόφασης 1999/468/ΕΚ καθορίζεται σε τρεις μήνες.''

______________

* ΕΕ L 184, 17.7.1999, σ. 23.''

(11) Εισάγεται το ακόλουθο άρθρο 12α:

«Άρθρο 12α

Όταν γίνεται παραπομπή στο παρόν άρθρο, εφαρμόζεται η διαδικασία διασφαλίσεων που προβλέπεται στο άρθρο 6 της απόφασης 1999/468/ΕΚ.

Πριν από την έκδοση της απόφασής της, η Επιτροπή συμβουλεύεται την επιτροπή που συστάθηκε βάσει του άρθρου 12, παράγραφος 1.

Η προθεσμία που προβλέπεται στο άρθρο 6 εδάφιο β της απόφασης 1999/468/ΕΚ καθορίζεται σε τρεις μήνες.

Όταν απόφαση της Επιτροπής παραπέμπεται στο Συμβούλιο από κράτος μέλος, το Συμβούλιο δύναται να λάβει, με ειδική πλειοψηφία, διαφορετική απόφαση εντός περιόδου τριών μηνών.»

(12) Το κείμενο που παρατίθεται στο παράρτημα του παρόντος κανονισμού προστίθεται ως παράρτημα ΙΙΙ.

Άρθρο 2

Ο παρών κανονισμός τίθεται σε ισχύ την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Με την επιφύλαξη των διατάξεων του άρθρου 11 του κανονισμού ΕΟΚ αριθ. 3922/91 όπως τροποποιείται από τον παρόντα κανονισμό, το παράρτημα ΙΙΙ τίθεται σε εφαρμογή [έξι μήνες μετά από τη θέση σε ισχύ του παρόντος κανονισμού].

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

«ΠΑΡΑΡΤΗΜΑ ΙΙΙ

Κοινές τεχνικές απαιτήσεις και διοικητικές διαδικασίες οι οποίες ισχύουν για την εμπορική αερομεταφορά με αεροσκάφη

OPS 1: Εμπορική αερομεταφορά (Αεροπλάνα)

Περιεχόμενα (γενική διάταξη)

ΤΜΗΜΑ A - Εφαρμογή

ΤΜΗΜΑ B - Γενικά

ΤΜΗΜΑ Γ - Πιστοποίηση και επίβλεψη αερομεταφορέα

ΤΜΗΜΑ Δ - Επιχειρησιακές λειτουργίες

ΤΜΗΜΑ Ε - Επιχειρήσεις παντός καιρού

ΤΜΗΜΑ ΣΤ - Γενικά περί επιδόσεων

ΤΜΗΜΑ Ζ - Επιδόσεις κατηγορίας Α

TMHΜΑ H - Επιδόσεις κατηγορίας Β

ΤΜΗΜΑ Θ - Επιδόσεις κατηγορίας Γ

ΤΜΗΜΑ Ι - Μάζα και ζυγοστάθμιση

ΤΜΗΜΑ ΙΑ - Όργανα και εξοπλισμός

ΤΜΗΜΑ ΙΒ - Εξοπλισμός επικοινωνίας και ναυτιλίας

ΤΜΗΜΑ ΙΓ - Συντήρηση αεροπλάνου

ΤΜΗΜΑ ΙΔ - Πλήρωμα πτήσης

ΤΜΗΜΑ ΙΕ - Πλήρωμα θαλάμου επιβατών

ΤΜΗΜΑ ΙΣΤ - Εγχειρίδια, μητρώα (ημερολόγια) και αρχεία

ΤΜΗΜΑ ΙΖ -Περιορισμοί χρόνου πτήσης και υπηρεσίας και απαιτήσεις ανάπαυσης

ΤΜΗΜΑ ΙΗ - Εναέρια μεταφορά επικίνδυνων εμπορευμάτων

ΤΜΗΜΑ ΙΘ - Ασφάλεια

ΤΜΗΜΑ A

ΕΦΑΡΜΟΓΗ

OPS 1.001

Εφαρμογή

(Βλέπε Προσάρτημα 1 στην OPS 1.001)

Στο Μέρος 1 της OPS καθορίζονται οι απαιτήσεις που πρέπει να πληρούνται για την πτητική λειτουργία οποιουδήποτε πολιτικού αεροπλάνου με σκοπό την εμπορική αερομεταφορά από οποιονδήποτε αεροπορικό μεταφορέα, του οποίου η κύρια εγκατάσταση και, εάν υπάρχει, η επίσημη έδρα του, βρίσκεται oε κράτος μέλος, στο εξής καλούμενος αερομεταφορέας. Η OPS 1 δεν ισχύει για αεροπλάνα που χρησιμοποιούνται σε στρατιωτικές, τελωνειακές και αστυνομικές υπηρεσίες.

Προσάρτημα 1 στην OPS 1.001

Μεταγενέστερες ημερομηνίες συμμόρφωσης που περιλαμβάνονται στην OPS 1

Για ορισμένες διατάξεις που περιλαμβάνονται στην OPS 1 προβλέπονται ημερομηνίες συμμόρφωσης οι οποίες είναι μεταγενέστερες σε σχέση με την ημερομηνία εφαρμογής της OPS 1. Οι διατάξεις για τις οποίες ισχύουν τα ανωτέρω και οι συναφείς μεταγενέστερες ημερομηνίες συμμόρφωσης, είναι οι ακόλουθες:

- OPS 1.668, σημείο 2) 1.1.2005

ΤΜΗΜΑ B

ΓΕΝΙΚΑ

OPS 1.005

Γενικά

α) Ο αερομεταφορέας δεν χρησιμοποιεί αεροπλάνο για σκοπούς εμπορικής αερομεταφοράς διαφορετικούς από εκείνους που είναι σύμφωνοι προς τις διατάξεις του Μέρους 1 της OPS.

β) Ο αερομεταφορέας συμμορφώνεται με όλες τις απαιτήσεις πτητικής ικανότητας που ισχύουν για αεροπλάνα που χρησιμοποιούνται για σκοπούς εμπορικής αερομεταφοράς.

γ) Κάθε αεροπλάνο χρησιμοποιείται σύμφωνα με τους όρους του πιστοποιητικού πτητικής ικανότητάς του και εντός των εγκεκριμένων περιορισμών που περιέχονται στο εγχειρίδιο πτήσεως του αεροπλάνου.

.

.

:

).

.

OPS 1.020

Νομοθεσία, κανονισμοί και διαδικασίες - ευθύνες αερομεταφορέα

Ο αερομεταφορέας πρέπει να διασφαλίζει ότι:

(1) όλοι οι υπάλληλοι γνωρίζουν ότι πρέπει να συμμορφώνονται προς τους νόμους, τους κανονισμούς και τις διαδικασίες των κρατών εκείνων στα οποία διενεργούνται οι επιχειρησιακές δραστηριότητες και έχουν σχέση με την εκτέλεση των καθηκόντων τους, και

(2) όλα τα μέλη του πληρώματος γνωρίζουν τους νόμους και τους κανονισμούς και είναι εξοικειωμένα με τις διαδικασίες που σχετίζονται με την εκτέλεση των καθηκόντων τους.

OPS 1.025

Κοινή γλώσσα

α) Ο αερομεταφορέας πρέπει να εξασφαλίζει ότι όλα τα μέλη του πληρώματος μπορούν να επικοινωνούν σε μια κοινή γλώσσα.

β) Ο αερομεταφορέας πρέπει να εξασφαλίζει ότι όλο το επιχειρησιακό προσωπικό κατανοεί τη γλώσσα στην οποία έχουν συνταχθεί τα μέρη εκείνα του εγχειριδίου πτητικής εκμετάλλευσης που αναφέρονται στα καθήκοντα και τις ευθύνες τους.

OPS 1.030

Πίνακες ελάχιστου εξοπλισμού - υποχρεώσεις αερομεταφορέα

α) Ο αερομεταφορέας καταρτίζει, για κάθε αεροπλάνο, πίνακα ελάχιστου εξοπλισμού (ΠΕΕ) εγκεκριμένο από την Αρχή. Ο πίνακας αυτός βασίζεται, χωρίς όμως να είναι λιγότερο περιοριστικός, στο σχετικό κύριο πίνακα βασικού εξοπλισμού (ΚΠΒΕ) (εφόσον υπάρχει) που έχει εγκριθεί από την Αρχή.

β) Ο αερομεταφορέας δεν επιτρέπεται να χρησιμοποιεί επιχειρησιακά αεροπλάνο παρά μόνο σύμφωνα με τον ΚΕΕ, εκτός εάν τούτο επιτρέπεται από την Αρχή. Σε καμία περίπτωση παρόμοια άδεια δεν επιτρέπει επιχειρησιακή χρήση καθ' υπέρβαση των περιορισμών του ΚΠΒΕ.

OPS 1.035

Σύστημα ποιοτικού ελέγχου

α) Ο αερομεταφορέας καταρτίζει σύστημα ποιοτικού ελέγχου και διορίζει διευθυντή ποιοτικού ελέγχου προκειμένου να παρακολουθεί τη συμμόρφωση με τις διαδικασίες που απαιτούνται για να εξασφαλίζονται ασφαλείς πρακτικές λειτουργίας και πτητικά ικανά αεροπλάνα, αλλά και την καταλληλότητα αυτών των διαδικασιών. Η παρακολούθηση της συμμόρφωσης πρέπει να περιλαμβάνει σύστημα αποστολής παρατηρήσεων με αποδέκτη τον αρμόδιο διευθυντή (βλέπε επίσης OPS 1.175, στοιχείο η)) για την εξασφάλιση των απαραίτητων διορθωτικών ενεργειών.

β) Το σύστημα ποιοτικού ελέγχου πρέπει να περιλαμβάνει πρόγραμμα διασφάλισης της ποιότητας, το οποίο περιέχει διαδικασίες σχεδιασμένες να εξακριβώνουν ότι όλες οι πτητικές λειτουργίες εκτελούνται σύμφωνα με όλες τις απαιτήσεις, τα πρότυπα και τις διαδικασίες που ισχύουν σχετικά.

γ) Το σύστημα ποιοτικού ελέγχου και ο διευθυντής ποιοτικού ελέγχου πρέπει να είναι αποδεκτά από την Αρχή.

δ) Η περιγραφή του συστήματος ποιοτικού ελέγχου πρέπει να πραγματοποιείται μέσω των σχετικών εγγράφων.

ε) Κατά παρέκκλιση από τις διατάξεις του στοιχείου α), ανωτέρω, η Αρχή μπορεί να δεχτεί το διορισμό δύο διευθυντών ποιοτικού ελέγχου, έναν για τις πτητικές λειτουργίες και έναν για τη συντήρηση, υπό την προϋπόθεση ότι ο αερομεταφορέας έχει συστήσει μονάδα διαχείρισης της ποιότητας προκειμένου να εξασφαλίζεται ότι το σύστημα ποιοτικού ελέγχου εφαρμόζεται ενιαία σε ολόκληρη την επιχειρησιακή χρήση.

OPS 1.037

Πρόγραμμα πρόληψης ατυχημάτων και ασφάλειας πτήσης

Ο αερομεταφορέας καταρτίζει πρόγραμμα πρόληψης ατυχημάτων και ασφάλειας πτήσης, που μπορεί να ενσωματωθεί στο σύστημα ποιοτικού ελέγχου, το οποίο περιλαμβάνει:

(1) πρόγραμμα μέσω του οποίου επιτυγχάνεται η συνεχής επίγνωση των κινδύνων από όλα τα πρόσωπα που εμπλέκονται σε πτητικές λειτουργίες. και

(2) αξιολόγηση των πληροφοριών που σχετίζονται με ατυχήματα και συμβάντα καθώς και διάδοση των συναφών πληροφοριών.

OPS 1.040

Μέλη πληρώματος

α) Ο αερομεταφορέας εξασφαλίζει ότι κάθε επιχειρησιακό μέλος του πληρώματος πτήσης ή θαλάμου επιβατών έχει εκπαιδευτεί και είναι ικανό να εκτελεί τα καθήκοντα που του έχουν ανατεθεί.

β) Σε περίπτωση νέων μελών του πληρώματος, τα οποία δεν αποτελούν μέλη του πληρώματος θαλάμου επιβατών και τα οποία εκτελούν τα καθήκοντά τους στο θάλαμο των επιβατών του αεροπλάνου, ο αερομεταφορέας πρέπει να εξασφαλίζει ότι τα εν λόγω πρόσωπα:

(1) δεν συγχέονται από τους επιβάτες με τα μέλη του πληρώματος θαλάμου επιβατών.

(2) δεν καταλαμβάνουν απαιτούμενες θέσεις προοριζόμενες για τους σταθμούς εργασίας του πληρώματος θαλάμου επιβατών.

(3) δεν παρεμποδίζουν την εκτέλεση των καθηκόντων των μελών του πληρώματος θαλάμου επιβατών.

OPS 1.050

Πληροφορίες έρευνας και διάσωσης

Ο αερομεταφορέας εξασφαλίζει ευχερή πρόσβαση από το θάλαμο διακυβερνήσεως αεροσκάφους στις ουσιώδεις πληροφορίες που σχετίζονται με τη σχεδιαζόμενη πτήση και αφορούν στις υπηρεσίες έρευνας και διάσωσης.

OPS 1.055

Πληροφορίες σχετικά με το φερόμενο εξοπλισμό επείγουσας ανάγκης και διάσωσης

Ο αερομεταφορέας εξασφαλίζει την ύπαρξη διαθέσιμων, για άμεση διαβίβαση στα κέντρα συντονισμού έρευνας και διάσωσης, καταλόγων, οι οποίοι περιέχουν πληροφορίες για τον εξοπλισμό επείγουσας ανάγκης και διάσωσης που φέρουν όλα τα αεροπλάνα του. Οι πληροφορίες περιλαμβάνουν, κατά περίπτωση, τον αριθμό, το χρώμα και τον τύπο των σωσίβιων λέμβων και φωτοβολίδων, λεπτομέρειες σχετικά με τις ιατρικές προμήθειες επείγουσας ανάγκης, τις προμήθειες νερού καθώς και τον τύπο και τις συχνότητες του φορητού εξοπλισμού ραδιοεπικοινωνίας επείγουσας ανάγκης.

OPS 1.060

Αναγκαστική προσθαλάσσωση

Ο αερομεταφορέας δεν χρησιμοποιεί αεροπλάνο με εγκεκριμένη διαμόρφωση θέσεων περισσοτέρων των 30 επιβατών σε πτήσεις πάνω από τη θάλασσα, όταν η απόσταση από σημείο της ξηράς, το οποίο είναι κατάλληλο για προσγείωση επείγουσας ανάγκης, υπερβαίνει τα 120 λεπτά με ταχύτητα πλεύσης, ή υπερβαίνει τα 400 ναυτικά μίλια, ανάλογα με ποια από τις δύο αποστάσεις είναι μικρότερη, εκτός εάν το αεροπλάνο συμμορφώνεται προς τις απαιτήσεις αναγκαστικής προσθαλάσσωσης που καθορίζονται στον κώδικα πτητικής ικανότητας που ισχύει σχετικά.

OPS 1.065

Μεταφορά πολεμικών όπλων και πολεμοφοδίων

α) Ο αερομεταφορέας δεν μεταφέρει πολεμικά όπλα και πολεμοφόδια αεροπορικώς εκτός εάν έχει χορηγηθεί σχετική έγκριση από όλα τα ενδιαφερόμενα κράτη.

β) Ο αερομεταφορέας διασφαλίζει ότι τα πολεμικά όπλα και τα πολεμοφόδια:

1) έχουν αποθηκευτεί στο αεροπλάνο σε χώρο στον οποίο δεν έχουν πρόσβαση οι επιβάτες κατά τη διάρκεια της πτήσης. και

2) στην περίπτωση πυροβόλων όπλων, αυτά δεν είναι οπλισμένα,

εκτός εάν, πριν από την έναρξη της πτήσης, έχει χορηγηθεί έγκριση από όλα τα ενδιαφερόμενα κράτη ότι τα εν λόγω πολεμικά όπλα και πολεμοφόδια μπορούν να μεταφερθούν με συνθήκες που διαφέρουν εν μέρει ή στο σύνολό τους από εκείνες που αναφέρονται στον παρόν στοιχείο.

γ) Ο αερομεταφορέας διασφαλίζει ότι, πριν την έναρξη μιας πτήσης, ο κυβερνήτης ενημερώνεται για τις λεπτομέρειες και τη θέση πάνω στο σκάφος των πολεμικών όπλων και των πολεμοφοδίων που πρόκειται να μεταφερθούν.

OPS 1.070

Μεταφορά όπλων και πυρομαχικών που χρησιμοποιούνται για αθλητικούς σκοπούς

α) Ο αερομεταφορέας λαμβάνει όλα τα εύλογα μέτρα προκειμένου να εξασφαλίζεται ότι κάθε σκοπούμενη μεταφορά όπλων που χρησιμοποιούνται για αθλητικούς σκοπούς γνωστοποιείται σε αυτόν.

β) Ο αερομεταφορέας που αποδέχεται τη μεταφορά όπλων που χρησιμοποιούνται για αθλητικούς σκοπούς διασφαλίζει ότι τα εν λόγω όπλα:

1) αποθηκεύονται στο αεροπλάνο σε χώρο στον οποίο δεν έχουν πρόσβαση οι επιβάτες κατά τη διάρκεια της πτήσης, εκτός εάν η Αρχή αποφασίσει ότι η συμμόρφωση είναι ανέφικτη και δεχτεί ότι μπορούν να εφαρμοσθούν άλλες διαδικασίες. και

2) δεν είναι οπλισμένα, στην περίπτωση πυροβόλων όπλων ή άλλων όπλων που μπορούν να περιέχουν πυρομαχικά.

γ) Τα πυρομαχικά των όπλων που χρησιμοποιούνται για αθλητικούς σκοπούς μπορούν να μεταφέρονται σε ελεγμένες αποσκευές επιβατών, με την επιφύλαξη ορισμένων περιορισμών, σύμφωνα με τις τεχνικές οδηγίες (βλέπε OPS 1.1160, στοιχείο β), σημείο 5)), όπως ορίζεται στην OPS 1.1150, στοιχείο α), σημείο 14).

OPS 1.075

Μέθοδος μεταφοράς προσώπων

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι κατά τη διάρκεια πτήσης κανένα πρόσωπο δεν βρίσκεται σε μέρος του αεροπλάνου το οποίο δεν είναι μέρος σχεδιασμένο για την εξυπηρέτηση προσώπων, εκτός εάν έχει παραχωρηθεί από τον κυβερνήτη προσωρινή άδεια πρόσβασης σε οποιοδήποτε μέρος του αεροπλάνου:

1) προκειμένου να προβούν στις απαραίτητες ενέργειες για την ασφάλεια του αεροπλάνου ή οποιουδήποτε προσώπου, ζώου ή αγαθών μέσα σε αυτό, ή

2) στο οποίο μεταφέρονται φορτία ή εφόδια, το οποίο έχει σχεδιαστεί έτσι ώστε να επιτρέπει σε ένα πρόσωπο να έχει πρόσβαση σε αυτό ενώ το αεροπλάνο πραγματοποιεί πτήση.

OPS 1.080

Παροχή επικινδύνων εμπορευμάτων για αερομεταφορά

Ο αερομεταφορέας λαμβάνει όλα τα εύλογα μέτρα προκειμένου να εξασφαλίζει ότι κανένα πρόσωπο δεν παρέχει ή αποδέχεται επικίνδυνα εμπορεύματα για αερομεταφορά, εκτός εάν το εν λόγω πρόσωπο έχει εκπαιδευτεί και τα εμπορεύματα συνοδεύονται από τα κατάλληλα έγγραφα, έχουν ταξινομηθεί, πιστοποιηθεί, περιγραφεί, συσκευασθεί και σημανθεί κατά τον προσήκοντα τρόπο, φέρουν τις κατάλληλες ετικέτες και βρίσκονται στην αρμόζουσα για μεταφορά κατάσταση, όπως απαιτείται βάσει των τεχνικών οδηγιών και της σχετικής κοινοτικής νομοθεσίας.

OPS 1.085

Ευθύνες πληρώματος

α) Το μέλος του πληρώματος είναι υπεύθυνο για την εκτέλεση, κατά τον ενδεδειγμένο τρόπο, των καθηκόντων του, τα οποία:

1) σχετίζονται με την ασφάλεια του αεροπλάνου και των επιβαινόντων του. και

2) καθορίζονται στις οδηγίες και τις διαδικασίες που διατυπώνονται στο εγχειρίδιο λειτουργίας.

β) Το μέλος πληρώματος οφείλει:

1) να αναφέρει στον κυβερνήτη κάθε συμβάν το οποίο έθεσε ή μπορούσε, ενδεχομένως, να θέσει σε κίνδυνο την ασφάλεια. και

2) να χρησιμοποιεί τα συστήματα αναφοράς συμβάντων του αερομεταφορέα σύμφωνα με την JAR-OPS 1.420. Σε όλες αυτές τις περιπτώσεις, αντίγραφο της(των) αναφοράς(ών) πρέπει να διαβιβάζεται στον κυβερνήτη που ενέχεται στη συγκεκριμένη περίπτωση.

γ) Το μέλος πληρώματος δεν εκτελεί καθήκοντα σε αεροπλάνο:

1) εφόσον βρίσκεται υπό την επήρεια κάποιου ναρκωτικού το οποίο κατά την κρίση της Αρχής μπορεί να επηρεάσει τις ικανότητές του με τρόπο που θέτει σε κίνδυνο την ασφάλεια.

2) μετά από κατάδυση σε μεγάλος βάθος, εκτός εάν έχει παρέλθει εύλογο χρονικό διάστημα.

3) μετά από αιμοδοσία, εκτός εάν έχει παρέλθει εύλογο χρονικό διάστημα.

4) εφόσον δεν πληρούνται οι ισχύουσες ιατρικές απαιτήσεις, ή εφόσον έχει την παραμικρή αμφιβολία για την ικανότητά του να εκτελέσει τα καθήκοντα που του έχουν ανατεθεί ή

5) εάν γνωρίζει ή υποπτεύεται ότι αισθάνεται κόπωση, ή νιώθει ανίκανος για εργασία σε βαθμό που μπορεί να θέτει σε κίνδυνο την πτήση.

δ) το μέλος του πληρώματος υπόκειται στις ισχύουσες απαιτήσεις σχετικά με την κατανάλωση οινοπνεύματος οι οποίες θεσπίζονται από τον αερομεταφορέα και εγκρίνονται από την Αρχή. οι εν λόγω απαιτήσεις δεν είναι λιγότερο περιοριστικές από τις ακόλουθες:

1) απαγορεύεται η κατανάλωση οινοπνεύματος σε διάστημα μικρότερο των 8 ωρών πριν από την καθορισμένη ώρα παρουσίασης για απασχόληση σε πτήση ή έναρξης επιφυλακής.

2) το επίπεδο οινοπνεύματος στο αίμα να μην υπερβαίνει τα 0,2 τοις χιλίοις κατά την έναρξη της περιόδου εκτέλεσης των πτητικών καθηκόντων.

3) απαγορεύεται η κατανάλωση οινοπνεύματος κατά την περίοδο εκτέλεσης των πτητικών καθηκόντων ή κατά τη διάρκεια της περιόδου επιφυλακής.ε) Ο κυβερνήτης:

1) είναι υπεύθυνος για την ασφαλή πτητική λειτουργία του αεροπλάνου και την ασφάλεια των επιβατών του κατά τη διάρκεια της πτήσης.

2) δύναται να δίνει όλες τις εντολές που θεωρεί απαραίτητες προκειμένου να εξασφαλίζεται η ασφάλεια του αεροπλάνου και των προσώπων ή των πραγμάτων που αυτό μεταφέρει.

3) έχει το δικαίωμα να αποβιβάζει οποιοδήποτε πρόσωπο, ή οποιοδήποτε μέρος του φορτίου, το οποίο, κατά τη γνώμη του, μπορεί να συνιστά ενδεχόμενο κίνδυνο για την ασφάλεια του αεροπλάνου ή των επιβατών του.

4) δεν επιτρέπει τη μεταφορά στο αεροπλάνο προσώπου το οποίο φαίνεται να βρίσκεται υπό την επήρεια οινοπνευματωδών ποτών ή ναρκωτικών σε βαθμό που μπορεί να θέσει σε κίνδυνο την ασφάλεια του αεροπλάνου ή των επιβατών του.

5) έχει το δικαίωμα να αρνηθεί τη μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση, εάν η μεταφορά τους συνιστά κίνδυνο για την ασφάλεια του αεροπλάνου ή των επιβατών του.

6) εξασφαλίζει ότι όλοι οι επιβάτες ενημερώνονται για τη θέση των εξόδων κινδύνου και για τη θέση και τη χρήση του αντίστοιχου εξοπλισμού ασφάλειας και επείγουσας ανάγκης.

7) εξασφαλίζει ότι όλες οι επιχειρησιακές διαδικασίες και οι πίνακες ελέγχου τηρούνται σύμφωνα με το εγχειρίδιο πτητικής λειτουργίας.

8) δεν επιτρέπει σε κανένα μέλος του πληρώματος να εκτελεί οποιαδήποτε δραστηριότητα στη διάρκεια της απογείωσης, της αρχικής ανόδου, της τελικής προσέγγισης και της προσγείωσης, εκτός εάν η εκτέλεση των καθηκόντων αυτών απαιτείται για την ασφαλή λειτουργία του αεροπλάνου.

9) δεν επιτρέπει:

i) να καθίσταται ανενεργός, να τίθεται εκτός λειτουργίας ή να εξαλείφονται τα δεδομένα του καταγραφέα στοιχείων πτήσεως κατά τη διάρκεια της πτήσης ούτε επιτρέπει να εξαλείφονται τα καταγραμμένα στοιχεία μετά την πτήση στην περίπτωση ατυχήματος ή συμβάντος για το οποίο υφίσταται υποχρέωση αναφοράς.

ii) να απενεργοποιείται ή να εξαλείφονται το δεδομένα αποτυπωτή ομιλίας θαλάμου διακυβέρνησης κατά τη διάρκεια της πτήσης, εκτός εάν πιστεύει ότι τα καταγραμμένα δεδομένα, τα οποία διαφορετικά θα εξαλείφονταν αυτομάτως, πρέπει να διατηρηθούν για τη διερεύνηση συμβάντος ή ατυχήματος, ούτε επιτρέπει τη χειροκίνητη εξάλειψη καταγραμμένων δεδομένων κατά τη διάρκεια ή μετά την πτήση στην περίπτωση ατυχήματος ή συμβάντος για το οποίο υφίσταται υποχρέωση αναφοράς.

10) αποφασίζει εάν αποδεχθεί ή όχι αεροπλάνο με επιχειρησιακής φύσεως δυσλειτουργίες, οι οποίες επιτρέπονται από τον κατάλογο παρέκκλισης από διαμόρφωση ή τον ΠΕΕ. και

11) εξασφαλίζει ότι έχει εκτελεστεί η προ της εκτέλεσης της πτήσεως επιθεώρηση.

στ) Ο κυβερνήτης, σε περίπτωση κατάστασης έκτακτης ανάγκης που απαιτεί άμεση λήψη απόφασης και δράση, προβαίνει σε οποιαδήποτε ενέργεια κρίνει απαραίτητη σύμφωνα με τις περιστάσεις. Στις περιπτώσεις αυτές μπορεί να παρεκκλίνει από τους κανόνες, τις διαδικασίες επιχειρησιακής λειτουργίας και τις μεθόδους προς το συμφέρον της ασφάλειας.

OPS 1.090

Εξουσία του κυβερνήτη

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι όλα τα άτομα που επιβαίνουν στο αεροπλάνο υπακούουν σε όλες τις νόμιμες εντολές που δίνονται από τον κυβερνήτη προς εξασφάλιση της ασφάλειας του αεροπλάνου και των προσώπων ή των πραγμάτων που αυτό μεταφέρει.

OPS 1.100

Άδεια εισόδου στο θάλαμο διακυβέρνησης

α) Ο αερομεταφορέας πρέπει να διασφαλίζει ότι κανένα άτομο δεν εισέρχεται ή μεταφέρεται εντός του θαλάμου διακυβέρνησης, με εξαίρεση μέλος του πληρώματος πτήσης που έχει ορισθεί σε μια πτήση, εκτός εάν το άτομο αυτό:

1) ασκεί καθήκοντα μέλους πληρώματος.

2) εκπροσωπεί την Αρχή που είναι αρμόδια για την πιστοποίηση, τη χορήγηση άδειας ή την επιθεώρηση, εφόσον τούτο απαιτείται στο πλαίσιο της εκτέλεσης των επίσημων καθηκόντων του. ή

3) η είσοδος και η μεταφορά του επιτρέπεται σύμφωνα με τις οδηγίες που περιέχονται στο εγχειρίδιο πτητικής λειτουργίας.

β) Ο κυβερνήτης διασφαλίζει ότι:

1) προς το συμφέρον της ασφάλειας, η είσοδος στο θάλαμο διακυβέρνησης δεν αποσπά την προσοχή και/ή δεν παρεμποδίζει την πτητική λειτουργία, και

2) όλα τα άτομα που μεταφέρονται στο θάλαμο διακυβέρνησης ενημερώνονται αναφορικά με τις σχετικές διαδικασίες ασφάλειας.

γ) Ο κυβερνήτης φέρει την ευθύνη της τελικής απόφασης σχετικά με την είσοδο στο θάλαμο διακυβέρνησης.

OPS 1.105

Μη εγκεκριμένη μεταφορά

Ο αερομεταφορέας λαμβάνει όλα τα εύλογα μέτρα προκειμένου να εξασφαλίζεται ότι κανένα άτομο δεν κρύβεται ούτε κρύβει φορτίο επί του αεροπλάνου.

OPS 1.110

Φορητές ηλεκτρονικές συσκευές

Ο αερομεταφορέας δεν επιτρέπει σε κανένα άτομο να χρησιμοποιεί, και λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν χρησιμοποιεί επί του αεροπλάνου, φορητή ηλεκτρονική συσκευή που μπορεί να επηρεάσει δυσμενώς τις επιδόσεις των συστημάτων και του εξοπλισμού του αεροπλάνου.

OPS 1.115

Οινοπνευματώδη ποτά και ναρκωτικά

Ο αερομεταφορέας δεν επιτρέπει σε κανένα άτομο να επιβιβασθεί ή να παραμείνει, και λαμβάνει όλα τα εύλογα μέτρα ώστε να εξασφαλίζεται ότι κανένα άτομο δεν εισέρχεται ούτε παραμένει σε αεροπλάνο, εφόσον βρίσκεται υπό την επήρεια οινοπνευματωδών ποτών ή ναρκωτικών σε βαθμό που μπορεί να θέσει σε κίνδυνο την ασφάλεια του αεροπλάνου ή των επιβατών του.

OPS 1.120

Διακύβευση της ασφάλειας

Ο αερομεταφορέας λαμβάνει όλα τα εύλογα μέτρα ώστε να εξασφαλίζεται ότι κανένα πρόσωπο δεν ενεργεί απερίσκεπτα ή απρόσεκτα, ούτε παραλείπει να ενεργήσει:

1) κατά τρόπο που να θέτει σε κίνδυνο το αεροπλάνο ή οποιοδήποτε πρόσωπο που επιβαίνει σε αυτό.

2) κατά τρόπο που να προκαλέσει κίνδυνο ή να επιτρέψει τη δημιουργία συνθηκών κινδύνου σε οποιοδήποτε πρόσωπο ή περιουσία.

OPS 1.125

Έγγραφα φερόμενα επί του αεροπλάνου

α) Ο αερομεταφορέας εξασφαλίζει ότι σε κάθε πτήση βρίσκονται επί του αεροπλάνου τα ακόλουθα έγγραφα ή αντίγραφα αυτών:

1) πιστοποιητικό νηολόγησης.

2) πιστοποιητικό πτητικής ικανότητας.

3) πιστοποιητικό θορύβου (εάν ισχύει).

4) πιστοποιητικό αερομεταφορέα.

5) άδεια σταθμού αεροσκάφους. και

6) πιστοποιητικό(ά) ασφάλισης ευθύνης τρίτου μέρους.

β) Κάθε μέλος του πληρώματος πτήσης, στο πλαίσιο κάθε πτήσης, μεταφέρει μία έγκυρη άδεια πληρώματος με κατάλληλη βαθμολογία(ες) για το σκοπό της πτήσης.

γ) Κάθε επιχειρησιακό μέλος του πληρώματος πτήσης, στο πλαίσιο κάθε πτήσης, μεταφέρει έγκυρη βεβαίωση επαγγελματικών προσόντων, η οποία αναφέρει τις ημερομηνίες και το περιεχόμενο της εκπαίδευσης που το εν λόγω μέλος ακολούθησε και η οποία ενδείκνυται για τον τύπο ή την παραλλαγή του αεροπλάνου που πρόκειται να χρησιμοποιηθεί.

OPS 1.130

Εγχειρίδια που πρέπει να φέρει το αεροπλάνο

Ο αερομεταφορέας εξασφαλίζει ότι:

1) Τα ισχύοντα μέρη του εγχειριδίου πτητικής λειτουργίας που αναφέρονται στα καθήκοντα του πληρώματος, μεταφέρονται σε κάθε πτήση

2) τα μέρη εκείνα του εγχειριδίου πτητικής λειτουργίας που απαιτούνται για τη πραγματοποίηση μιας πτήσης, είναι εύκολα προσιτά στο πλήρωμα πάνω στο αεροπλάνο. και

3) επί του αεροπλάνου βρίσκεται το ισχύον εγχειρίδιο πτήσεως αεροπλάνου, εκτός εάν η Αρχή έχει αποδεχτεί ότι το εγχειρίδιο πτητικής λειτουργίας που καθορίζεται στο Μέρος Β του Παραρτήματος 1, OPS 1.1045 περιέχει συναφείς πληροφορίες για το αεροπλάνο αυτό.

OPS 1.135

Συμπληρωματικές πληροφορίες και έντυπα που πρέπει να φέρει το αεροπλάνο

α) Ο αερομεταφορέας εξασφαλίζει ότι, πέραν από τα έγγραφα και τα εγχειρίδια που καθορίζονται στις OPS 1.125 και OPS 1.130, βρίσκονται σε κάθε πτήση επί του αεροσκάφους οι ακόλουθες πληροφορίες και τα ακόλουθα έντυπα, σχετικά με τον τύπο και την περιοχή πτητικής λειτουργίας:

1) το επιχειρησιακό σχέδιο πτήσης που περιέχει τουλάχιστον τις πληροφορίες που απαιτούνται από την OPS 1.1060

2) το τεχνικό μητρώο (ημερολόγιο) αεροπλάνου που περιέχει τουλάχιστον τις πληροφορίες που απαιτούνται από την OPS 1.1915, στοιχείο α)

3) λεπτομέρειες του υποβληθέντος σχεδίου πτήσης εξυπηρέτησης εναέριας κυκλοφορίας

4) κατάλληλη τεκμηρίωση ενημέρωσης περί αγγελίας NOTAM/AIS

5) κατάλληλες μετεωρολογικές πληροφορίες

6) τεκμηρίωση βάρους και ζυγοστάθμισης όπως καθορίζεται στο Τμήμα Ι

7) κοινοποίηση ειδικών κατηγοριών επιβατών όπως προσωπικό ασφαλείας, εάν δεν θεωρείται ως πλήρωμα, ανάπηρα άτομα, μη αποδεκτοί επιβάτες, απελαθέντες και προφυλακισμένα πρόσωπα

8) κοινοποίηση ειδικών φορτίων που περιέχουν επικίνδυνα αγαθά συμπεριλαμβανομένων γραπτών πληροφοριών για τον κυβερνήτη, όπως ορίζεται στην OPS 1.1215, στοιχείο δ)

9) ισχύοντες χάρτες αεροπλοΐας και τοπογραφικοί καθώς και συναφή έγγραφα, όπως ορίζεται στην OPS 1.290, στοιχείο β), σημείο 7)

10) κάθε άλλη τεκμηρίωση που ενδέχεται να απαιτηθεί από τα κράτη που ενέχονται στη συγκεκριμένη πτήση, όπως ονομαστική κατάσταση φορτίου, ονομαστική κατάσταση επιβατών κ.λ.π.. και

11) έντυπα για τη συμμόρφωση με τις απαιτήσεις υποβολής αναφοράς της Αρχής και του αερομεταφορέα.

β) Η Αρχή μπορεί να επιτρέψει οι πληροφορίες που αναφέρονται λεπτομερώς στο στοιχείο α) ανωτέρω ή σε σημεία αυτού, να παρουσιάζονται και με άλλο τρόπο εκτός από επάνω σε τυπωμένο χαρτί. Πρέπει να διασφαλίζεται ένα αποδεκτό πρότυπο δυνατότητας πρόσβασης, δυνατότητας χρήσης και αξιοπιστίας.

OPS 1.140

Πληροφορίες που τηρούνται στο έδαφος

α) Ο αερομεταφορέας εξασφαλίζει ότι:

Τουλάχιστον κατά τη διάρκεια κάθε πτήσης ή σειράς πτήσεων

i) οι πληροφορίες που αναφέρονται στην πτήση και είναι κατάλληλες για το συγκεκριμένο τύπο της πτητικής λειτουργίας, τηρούνται στο έδαφος και

ii) οι πληροφορίες τηρούνται έως ότου παραχθούν αντίγραφα στο χώρο στον οποίο θα αποθηκευτούν, σύμφωνα με την OPS 1.1065, ή, εάν αυτό δεν είναι εφικτό,

iii) οι ίδιες πληροφορίες μεταφέρονται σε ένα πυρίμαχο δοχείο στο αεροπλάνο.

β) Οι πληροφορίες που αναφέρονται στο στοιχείο α) ανωτέρω περιλαμβάνουν:

1) αντίγραφο του επιχειρησιακού σχεδίου πτήσης, όπου ενδείκνυται.

2) αντίγραφα του αντίστοιχου μέρους (των αντίστοιχων μερών) του τεχνικού ημερολογίου του αεροπλάνου.

3) συγκεκριμένη τεκμηρίωση αγγελίας (ΝΟΤΑΜ) περί διαδρομής εάν συνταχθεί ειδικά από τον αερομεταφορέα.

4) τεκμηρίωση βάρους και ζυγοστάθμισης, εφόσον απαιτείται (παραπομπή στην OPS 1.625) και

5) κοινοποίηση ειδικών φορτίων.

OPS 1.145

Εξουσία επιθεώρησης

Ο αερομεταφορέας εξασφαλίζει ότι κάθε εξουσιοδοτημένο από την Αρχή πρόσωπο, μπορεί ανά πάσα στιγμή να επιβιβάζεται και να συμμετέχει σε πτήση οποιουδήποτε αεροπλάνου το οποίο εκτελεί πτητική λειτουργία σύμφωνα με πιστοποιητικό αερομεταφορέα που έχει εκδοθεί από την Αρχή αυτή και να εισέλθει και να παραμείνει στο θάλαμο διακυβέρνησης, υπό την προϋπόθεση ότι ο κυβερνήτης μπορεί να αρνηθεί πρόσβαση στο θάλαμο διακυβέρνησης εάν, κατά την κρίση του, με αυτό τον τρόπο διακυβεύεται η ασφάλεια του αεροπλάνου.

OPS 1.150

Προσκόμιση εγγράφων και αρχείων

α) Ο αερομεταφορέας:

1) επιτρέπει, σε οποιοδήποτε εξουσιοδοτημένο από την Αρχή πρόσωπο, να έχει πρόσβαση στα έγγραφα και αρχεία εκείνα που αναφέρονται στις πτητικές λειτουργίες ή τη συντήρηση, και

2) εφόσον το ζητήσει η Αρχή, προσκομίζει όλα τα εν λόγω έγγραφα και αρχεία, εντός ευλόγου χρονικού διαστήματος.

β) Ο κυβερνήτης, εντός εύλογου χρονικού διαστήματος από τη στιγμή που του ζητηθεί από ένα πρόσωπο εξουσιοδοτημένο από την Αρχή, προσκομίζει στο πρόσωπο αυτό τα έγγραφα που πρέπει να φέρει το αεροπλάνο.

OPS 1.155

Τήρηση εγγράφων

Ο αερομεταφορέας εξασφαλίζει ότι:

1) όλα τα πρωτότυπα έγγραφα, ή αντίγραφα αυτών, που πρέπει να τηρεί, τηρούνται για το απαιτούμενο χρονικό διάστημα ακόμα κι αν παύσει να έχει την ιδιότητα του αερομεταφορέα του αεροπλάνου, και

2) εφόσον ένα μέλος του πληρώματος, αναφορικά με το οποίο ένας αερομεταφορέας διαθέτει αρχείο καθηκόντων, περιόδου απασχόλησης και ανάπαυσης, καθίσταται μέλος του πληρώματος άλλου αερομεταφορέα, το εν λόγω αρχείο παραχωρείται στον νέο αερομεταφορέα.

OPS 1.160

Τήρηση, προσκόμιση και χρήση καταχωρήσεων καταγραφέα στοιχείων πτήσης

α) Τήρηση καταχωρήσεων

1) Μετά από ένα ατύχημα, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης τηρεί, στο βαθμό που είναι εφικτό, τα πρωτότυπα καταγραμμένα δεδομένα που αναφέρονται στο εν λόγω ατύχημα, όπως τηρούνται από τον καταγραφέα για διάστημα 60 ημερών εκτός εάν η ανακριτική αρχή δώσει άλλες οδηγίες.

2) Πλην προγενέστερης άδειας χορηγηθείσας από την Αρχή, μετά από συμβάν που υπόκειται σε υποχρεωτική αναφορά, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης τηρεί, στο βαθμό που είναι εφικτό, τα πρωτότυπα καταγραμμένα δεδομένα που αναφέρονται στο εν λόγω ατύχημα, όπως τηρούνται από τον καταγραφέα για διάστημα 60 ημερών εκτός εάν η ανακριτική αρχή δώσει άλλες οδηγίες.

3) Επιπλέον, όταν η Αρχή αποφασίσει σχετικά, ο αερομεταφορέας ενός αεροπλάνου το οποίο φέρει καταγραφέα στοιχείων πτήσης διατηρεί τα αρχικά καταγραμμένα δεδομένα για διάστημα 60 ημερών εκτός εάν η ανακριτική αρχή δώσει άλλες οδηγίες.

4) Όταν το αεροπλάνο απαιτείται να φέρει καταγραφέα στοιχείων πτήσης, ο αερομεταφορέας του αεροπλάνου αυτού:

i) αποθηκεύει τις μαγνητοφωνήσεις για την απαιτούμενη κατά OPS 1.715, 1.720 και 1.725 περίοδο πτητικής λειτουργίας, με εξαίρεση ότι, για σκοπούς δοκιμής και συντήρησης καταγραφέων στοιχείων πτήσης, μπορεί να διαγραφεί έως και μία ώρα του παλαιότερα καταγραμμένου υλικού τη στιγμή της δοκιμής, και

ii) τηρεί ένα έγγραφο, το οποίο περιέχει τις πληροφορίες που απαιτούνται για την ανάκτηση και τη μετατροπή των αποθηκευμένων δεδομένων σε τεχνικές μονάδες.

β) Προσκόμιση καταχωρήσεων

Ο αερομεταφορέας αεροπλάνου, το οποίο φέρει καταγραφέα στοιχείων πτήσης, προσκομίζει, εφόσον τούτο το ζητήσει η Αρχή, εντός ευλόγου χρονικού διαστήματος, κάθε καταχώρηση καταγραφέα στοιχείων πτήσης που είναι διαθέσιμη ή έχει διατηρηθεί.

γ) Χρήση καταχωρήσεων

Ο αερομεταφορέας στον οποίο ανήκει το αεροπλάνο που φέρει αποτυπωτή ομιλίας θαλάμου διακυβέρνησης:

1) δεν χρησιμοποιεί τις καταχωρήσεις αποτυπωτή ομιλίας θαλάμου διακυβέρνησης για σκοπούς άλλους από την διερεύνηση ενός ατυχήματος ή συμβάντος για το οποίο υφίσταται υποχρέωση αναφοράς παρά μόνον εφόσον συναινούν όλα τα ενδιαφερόμενα μέλη πληρώματος, και

2) δεν χρησιμοποιεί τις καταχωρήσεις καταγραφέα στοιχείων πτήσης για σκοπούς άλλους από τη διερεύνηση ενός ατυχήματος ή συμβάντος, για το οποίο υφίσταται υποχρέωση αναφοράς, παρά μόνο όταν τα εν λόγω αρχεία:

i) χρησιμοποιούνται από τον αερομεταφορέα μόνο για σκοπούς πτητικής ικανότητας ή συντήρησης, ή

ii) αποχαρακτηριστούν, ή

iii) γνωστοποιούνται μέσω ασφαλών διαδικασιών.

OPS 1.165

Μίσθωση

α) Ορολογία

Οι όροι που χρησιμοποιούνται σε αυτή την παράγραφο έχουν την ακόλουθη έννοια:

1) μίσθωση υπό όρους (Dry lease) - όταν το αεροπλάνο χρησιμοποιείται σύμφωνα με το πιστοποιητικό αερομεταφορέα του μισθωτή.

2) Πλήρης εκμίσθωση (Wet lease) - όταν το αεροπλάνο χρησιμοποιείται σύμφωνα με το πιστοποιητικό αερομεταφορέα του εκμισθωτή.

β) Μίσθωση αεροπλάνων μεταξύ αερομεταφορέων

1) Πλήρης εκμίσθωση. Ο αερομεταφορέας που παρέχει αεροπλάνο και πλήρες πλήρωμα σε άλλον αερομεταφορέα, και διατηρεί όλες τις αρμοδιότητες και ευθύνες που καθορίζονται στο Τμήμα Γ, παραμείνει ο αερομεταφορέας του αεροπλάνου.

2) Όλες οι μισθώσεις εκτός από την πλήρη εκμίσθωση

i) Με εξαίρεση των διατάξεων του στοιχείου β), σημείο 1) ανωτέρω, ο αερομεταφορέας που χρησιμοποιεί αεροπλάνο άλλου αερομεταφορέα ή παρέχει αεροπλάνο σε άλλον αερομεταφορέα, πρέπει να λαμβάνει προηγουμένως έγκριση για τη χρησιμοποίησή του από την αντίστοιχη Αρχή του. Κάθε όρος που αποτελεί μέρος της έγκρισης αυτής πρέπει να περιλαμβάνεται στη μισθωτήρια σύμβαση.

ii) Τα στοιχεία εκείνα των μισθωτηρίων συμβάσεων που εγκρίνονται από την Αρχή, πλην των μισθωτηρίων συμβάσεων στις οποίες εμπλέκονται αεροπλάνο και πλήρες πλήρωμα και δεν επιδιώκεται καμία μεταβίβαση αρμοδιοτήτων ή ευθυνών, πρέπει όλα να θεωρούνται, σε σχέση με το μισθωμένο αεροπλάνο, ως τροποποιήσεις του πιστοποιητικού αερομεταφορέα σύμφωνα με το οποίο πρόκειται να πραγματοποιηθούν οι πτήσεις.

γ) Μίσθωση αεροπλάνων μεταξύ αερομεταφορέα και οποιουδήποτε άλλου νομικού προσώπου που δεν είναι αερομεταφορέας

1) Μίσθωση υπό όρους (Dry lease-in)

i) Ο αερομεταφορέας δεν μισθώνει υπό όρους αεροπλάνο από νομικό πρόσωπο άλλο από αερομεταφορέα, εκτός εάν υπάρχει έγκριση της Αρχής. Κάθε όρος που αποτελεί μέρος της έγκρισης αυτής πρέπει να περιλαμβάνεται στη μισθωτήρια σύμβαση.

ii) Ο αερομεταφορέας εξασφαλίζει ότι, σε σχέση με αεροπλάνα που μισθώνονται υπό όρους, κάθε απόκλιση από τις απαιτήσεις που καθορίζονται στα Τμήματα ΙΑ, ΙΒ, ή/και από τις ισχύουσες πρόσθετες απαιτήσεις πτητικής ικανότητας, κοινοποιείται στην Αρχή και είναι αποδεκτή από την τελευταία.

2) Πλήρης μίσθωση (Wet lease-in)

i) Ο αερομεταφορέας δεν μισθώνει πλήρως αεροπλάνο από νομικό πρόσωπο που δεν είναι άλλος αερομεταφορέας, χωρίς την έγκριση της Αρχής.

ii) Ο αερομεταφορέας εξασφαλίζει ότι, σχετικά με τα αεροπλάνα που μισθώνονται πλήρως:

A) τα πρότυπα ασφαλείας του εκμισθωτή, όσον αφορά τη συντήρηση και την πτητική λειτουργία, είναι αντίστοιχα με εκείνα του παρόντος κανονισμού.

B) Ο εκμισθωτής είναι αερομεταφορέας που κατέχει πιστοποιητικό αερομεταφορέα το οποίο έχει εκδοθεί από συμβαλλόμενο κράτος της Συμβάσεως του Σικάγο.

Γ) Το αεροπλάνο διαθέτει το καθιερωμένο πιστοποιητικό πτητικής ικανότητας, το οποίο έχει εκδοθεί σύμφωνα με το Παράρτημα 8 του ΔΟΠΑ (ICAO), και

Δ) Συμμορφώνονται προς κάθε απαίτηση που έχει επιβληθεί από την Αρχή του μισθωτή.

3) Εκμίσθωση υπό όρους (Dry lease-out)

Οποιοσδήποτε αερομεταφορέας μπορεί να εκμισθώνει υπό όρους αεροπλάνο για σκοπούς εμπορικής αερομεταφοράς σε οποιονδήποτε αερομεταφορέα κράτους που έχει υπογράψει τη Συνθήκη του Σικάγο, με την προϋπόθεση ότι πληρούνται οι ακόλουθοι όροι:

A) η Αρχή έχει εξαιρέσει τον αερομεταφορέα από τις σχετικές διατάξεις του Μέρους 1 της OPS και, μετά την γραπτή αποδοχή από την αλλοδαπή ρυθμιστική αρχή της ευθύνης για την επίβλεψη της συντήρησης και της πτητικής λειτουργίας του(των) αεροπλάνου(ων), έχει αφαιρέσει το αεροπλάνο από το πιστοποιητικό αερομεταφορέα του, και

B) το αεροπλάνο συντηρείται σύμφωνα με εγκεκριμένο πρόγραμμα συντήρησης.

4) Πλήρης εκμίσθωση (Wet lease-out)

Ο αερομεταφορέας που παρέχει αεροπλάνο και πλήρες πλήρωμα σε άλλο νομικό πρόσωπο και διατηρεί όλες τις αρμοδιότητες και ευθύνες που καθορίζονται στο Τμήμα Γ, παραμείνει ο αερομεταφορέας του αεροπλάνου.

ΤΜΗΜΑ Γ

ΠΙΣΤΟΠΟΙΗΣΗ

ΚΑΙ ΕΠΙΒΛΕΨΗ ΑΕΡΟΜΕΤΑΦΟΡΕΑ

OPS 1.175

Γενικοί κανόνες σχετικά με την πιστοποίηση αερομεταφορέα

Σημείωση 1: στο προσάρτημα 1 της παρούσας παραγράφου καθορίζονται τα περιεχόμενα και οι όροι του πιστοποιητικού αερομεταφορέα.

Σημείωση 2: στο Προσάρτημα 2 της παρούσας παραγράφου καθορίζονται οι απαιτήσεις διαχείρισης και οργάνωσης.

α) Η εκμετάλλευση αεροπλάνου από αερομεταφορέα για σκοπούς εμπορικής αερομεταφοράς επιτρέπεται μόνο εφόσον διενεργείται σύμφωνα με τους όρους και τις προϋποθέσεις πιστοποιητικού αερομεταφορέα (ΠΑ).

β) Ο αιτών τη χορήγηση ΠΑ, ή την τροποποίηση ΠΑ επιτρέπει στην Αρχή να εξετάσει όλες τις πτυχές ασφαλείας της προτεινόμενης πτητικής λειτουργίας.

γ) Ο αιτών τη χορήγηση ΠΑ πρέπει:

1) να μην είναι κάτοχος ΠΑ που έχει εκδοθεί από άλλη αρχή, εκτός εάν αυτό έχει εγκριθεί ρητώς από τις ενδιαφερόμενες αρχές.

2) να διαθέτει τον τόπο της κύριας εγκατάστασής του και, εφόσον υπάρχει, την έδρα της εταιρίας του στο κράτος του οποίου οι αρχές είναι αρμόδιες για την έκδοση του ΠΑ.

3) να πείθει την Αρχή ότι είναι σε θέσει να εκτελεί ασφαλείς πτητικές λειτουργίες.

δ) Εάν ο αερομεταφορέας διαθέτει αεροπλάνα τα οποία έχουν καταχωρηθεί στα μητρώα διαφόρων κρατών μελών, πρέπει να διακανονίζονται οι κατάλληλες ρυθμίσεις προκειμένου να εξασφαλίζεται η κατάλληλη επίβλεψη της ασφάλειας .

ε) Ο αερομεταφορέας παρέχει στην Αρχή πρόσβαση στις υπηρεσίες και στα αεροπλάνα του και εξασφαλίζει ότι, όσον αφορά τη συντήρηση, χορηγείται πρόσβαση σε οποιαδήποτε συνεργαζόμενο οργανισμό συντήρησης σύμφωνα με το Μέρος-145, προκειμένου να διαπιστωθεί η συνεχής συμμόρφωση με την OPS 1.

στ) Το ΠΑ τροποποιείται, αναστέλλεται ή ανακαλείται εφόσον η Αρχή δεν είναι πλέον πεπεισμένη ως προς τη δυνατότητα του αερομεταφορέα να διατηρεί ασφαλείς πτητικές λειτουργίες.

ζ) Ο αερομεταφορέας πρέπει να διαθέτει διοικητική οργάνωση η οποία να επιτρέπει την άσκηση επιχειρησιακού έλεγχου και επίβλεψης σε οιαδήποτε πτήση που εκτελείται σύμφωνα με τους όρους του ΠΑ της.

η) Ο αερομεταφορέας πρέπει να ορίσει υπόλογο διευθυντή αποδεκτό από την Αρχή, ο οποίος είναι εξουσιοδοτημένος από την εταιρεία να εξασφαλίζει τη δυνατότητα χρηματοδότησης και εκτέλεσης όλων των πτητικών λειτουργιών και των δραστηριοτήτων συντήρησης σύμφωνα με το πρότυπο που απαιτείται από την Αρχή.

i) Ο αερομεταφορέας πρέπει να ορίσει κατόχους θέσεων, αποδεκτούς από την Αρχή, οι οποίοι είναι υπεύθυνοι για:

1) τις πτητικές λειτουργίες.

2) το σύστημα συντήρησης.

3) την εκπαίδευση του πληρώματος, και

4) τις λειτουργίες εδάφους.

ι) Ο αερομεταφορέας πρέπει να διασφαλίζει ότι κάθε πτήση εκτελείται σύμφωνα με τις διατάξεις του εγχειριδίου πτητικής λειτουργίας.

ια) Ο αερομεταφορέας πρέπει να διαμορφώνει κατάλληλες εγκαταστάσεις επίγειας εξυπηρέτησης προκειμένου να διασφαλίζεται η ασφαλής επίγεια εξυπηρέτηση των πτήσεων του.

ιβ) Ο αερομεταφορέας πρέπει να εξασφαλίζει ότι τα αεροπλάνα φέρουν τον απαιτούμενο εξοπλισμό και το απαιτούμενο πλήρωμα για την περιοχή και το είδος της πτητικής λειτουργίας.

ιγ) Ο αερομεταφορέας πρέπει να συμμορφώνεται με τις απαιτήσεις συντήρησης, σύμφωνα με το Τμήμα ΙΓ, για όλα τα αεροπλάνα των οποίων η πτητική λειτουργία εκτελείται βάσει των όρων του ΠΑ του.

ιδ) Ο αερομεταφορέας πρέπει να χορηγεί στην Αρχή αντίγραφο του εγχειριδίου πτητικής λειτουργίας, όπως ορίζεται στο τμήμα ΙΣΤ, συνοδευόμενο από όλες τις τροποποιήσεις ή αναθεωρήσεις αυτού.

ιε) Ο αερομεταφορέας πρέπει να διατηρεί τις απαιτούμενες για την περιοχή και το είδος της πτητικής λειτουργίας εγκαταστάσεις υποστήριξης πτητικής λειτουργίας, στον τόπο της κύριας επιχειρησιακής του βάσης.

OPS 1.180

Έκδοση, τροποποίηση και συνεχής ισχύς ΠΑ

α) Το ΠΑ χορηγείται σε αερομεταφορέα, τροποποιείται, ή παραμένει έγκυρο μόνο εφόσον:

1) τα αεροπλάνα, που εκτελούν πτητική λειτουργία έχουν πιστοποιηθεί σύμφωνα με τις ισχύουσες απαιτήσεις.

2) Το σύστημα συντήρησης έχει εγκριθεί από την Αρχή σύμφωνα με το Τμήμα ΙΓ, και

3) ο αερομεταφορέας έχει πείσει την Αρχή ότι διαθέτει την ικανότητα:

i) να συστήνει και να διατηρεί κατάλληλη οργάνωση.

ii) να συγκροτεί και να συντηρεί σύστημα ποιότητας σύμφωνα με την OPS 1.035.

iii) να συμμορφώνεται με τα απαιτούμενα προγράμματα εκπαίδευσης.

iv) να συμμορφώνεται με τις απαιτήσεις συντήρησης, οι οποίες σχετίζονται με το χαρακτήρα και την έκταση των καθορισμένων πτητικών λειτουργιών, συμπεριλαμβανομένων των συναφών σημείων που καθορίζονται στην OPS 1.175, στοιχείο ζ) έως ιε), και

v) να συμμορφώνεται με την OPS 1.175.

β) Κατά παρέκκλιση των διατάξεων της OPS 1.185, στοιχείο στ), ο αερομεταφορέας πρέπει να γνωστοποιεί στην Αρχή το συντομότερο δυνατό τις ενδεχόμενες αλλαγές στις υποβαλλόμενες πληροφορίες σύμφωνα με την OPS 1.185, στοιχείο α), κατωτέρω.

γ) Εάν η Αρχή δεν είναι ικανοποιημένη με την τήρηση των απαιτήσεων του στοιχείου α), ανωτέρω, τότε η Αρχή μπορεί να ζητήσει την πραγματοποίηση μίας ή περισσοτέρων πτήσεων επίδειξης, οι οποίες εκτελούνται ως εάν να επρόκειτο για πτήσεις εμπορικής αερομεταφοράς.

OPS 1.185

Διοικητικές απαιτήσεις

α) Ο αερομεταφορέας εξασφαλίζει ότι οι ακόλουθες πληροφορίες περιέχονται στην αρχική αίτηση χορήγησης ΠΑ και, κατά περίπτωση, σε κάθε ενδεχόμενη τροποποίηση ή ανανέωση που ζητείται μέσω αιτήσεως:

1) το επίσημο ονοματεπώνυμο και την εμπορική επωνυμία, τη διεύθυνση και τη διεύθυνση αλληλογραφίας του αιτούντος.

2) περιγραφή της προτεινόμενης πτητικής λειτουργίας.

3) περιγραφή της διοικητικής οργάνωσης.

4) το ονοματεπώνυμο του υπόλογου διευθυντή.

5) τα ονοματεπώνυμα των σημαντικότερων κατόχων θέσεων, συμπεριλαμβανομένων εκείνων που φέρουν την ευθύνη για πτητικές λειτουργίες, για το σύστημα συντήρησης, την εκπαίδευση του πληρώματος και τις λειτουργίες εδάφους, συνοδευόμενα από τα προσόντα και την πείρα τους, και

6) το εγχειρίδιο πτητικής λειτουργίας.

β) Σχετικά με το σύστημα συντήρησης του αερομεταφορέα, μόνο οι ακόλουθες πληροφορίες πρέπει να περιλαμβάνονται στην αρχική αίτηση για χορήγηση ΠΑ και, ανάλογα με την περίπτωση, για κάθε τροποποίηση ή ανανέωση που ζητείται με αίτηση, και για κάθε τύπο αεροπλάνου το οποίο πρόκειται να εκτελέσει πτητική λειτουργία:

1) η έκθεση διαχείρισης συντήρησης του αερομεταφορέα.

2) το(τα) πρόγραμμα(τα) συντήρησης αεροπλάνου του αερομεταφορέα.

3) το τεχνικό μητρώο του αεροπλάνου.

4) κατά περίπτωση, η(οι) τεχνική(ες) προδιαγραφή(ές) της(των) σύμβασης(εων) συντήρησης που έχει(ουν) συναφθεί μεταξύ του αερομεταφορέα και οιοδήποτε εγκεκριμένου οργανισμού συντήρησης κατά το Μέρος-145.

5) ο αριθμός των αεροπλάνων.

γ) Η αίτηση για την αρχική έκδοση ΠΑ πρέπει να υποβάλλεται τουλάχιστον 90 ημέρες πριν από την ημερομηνία της προτεινόμενης πτητικής λειτουργίας, με εξαίρεση το εγχειρίδιο πτητικής λειτουργίας το οποίο μπορεί να υποβληθεί σε μεταγενέστερο χρόνο, αλλά οπωσδήποτε εντός των 60 ημερών που προηγούνται της ημερομηνίας της προτεινόμενης πτητικής λειτουργίας.

δ) Η αίτηση για τροποποίηση ΠΑ πρέπει να υποβάλλεται τουλάχιστον 30 ημέρες, ή εκτός εάν ορίζεται διαφορετικά, πριν από την ημερομηνία της προτεινόμενης πτητικής λειτουργίας.

ε) Η αίτηση για ανανέωση ΠΑ πρέπει να υποβάλλεται τουλάχιστον 30 ημέρες, ή εκτός εάν ορίζεται διαφορετικά, πριν από το τέλος της υφιστάμενης περιόδου ισχύος.

στ) Πλην εξαιρετικών περιστάσεων, η προτεινόμενη αλλαγή του διορισμένου κατόχου θέσης πρέπει να κοινοποιείται στην Αρχή τουλάχιστον 10 ημέρες νωρίτερα.

Προσάρτημα 1 της OPS 1.175

Περιεχόμενο και όροι του πιστοποιητικού αερομεταφορέα

Στο ΠΑ καθορίζονται:

α) το ονοματεπώνυμο και ο τόπος εγκατάστασης (τόπος της κύριας εγκατάστασής του) του αερομεταφορέα.

β) η ημερομηνία έκδοσης και η περίοδος ισχύος.

γ) η περιγραφή του είδους των εγκεκριμένων πτητικών λειτουργιών.

δ) το(τα) είδος(η) του(των) αεροπλάνου(ων) που διαθέτει έγκριση προς χρήση.

ε) τα στοιχεία καταχώρισης μητρώου του(των) εγκεκριμένου(ων) αεροπλάνου(ων), με εξαίρεση την περίπτωση κατά την οποία οι αερομεταφορείς μπορούν να λάβουν έγκριση προκειμένου να ενημερώνουν την Αρχή μέσω συστήματος σχετικά με τα στοιχεία καταχώρισης μητρώου για αεροπλάνα που εκτελούν πτητικές λειτουργίες στο πλαίσιο του ΠΑ τους.

στ) οι εγκεκριμένες περιοχές πτητικής λειτουργίας.

ζ) οι ειδικοί περιορισμοί, και

η) οι ειδικές εξουσιοδοτήσεις/εγκρίσεις, π.χ.:

- ΚΑΤΗΓΟΡΙΑ II/ ΚΑΤΗΓΟΡΙΑ III (συμπεριλαμβανομένων των εγκεκριμένων ελάχιστων όρων)

- (MNPS) Ελάχιστες προδιαγραφές επιδόσεων ναυτιλίας.

- (ETOPS) Πτήσεις μεγάλων αποστάσεων δικινητήριων αεροπλάνων

- (RNAV) ναυτιλία περιοχής

- (RVSM) Ελάχιστα μειωμένου καθέτου διαχωρισμού

- μεταφορά επικίνδυνων εμπορευμάτων.

Προσάρτημα 2 της OPS 1.175

Η διαχείριση και η οργάνωση κατόχου ΠΑ

α) Γενικά

1) Ο αερομεταφορέας πρέπει να διαθέτει ορθή και αποτελεσματική δομή διαχείρισης προκειμένου να εξασφαλίζει ασφαλή εκτέλεση πτητικών λειτουργιών. Οι διορισμένοι κάτοχοι θέσεων πρέπει να διαθέτουν αποδεδειγμένες ικανότητες στον τομέα της πολιτικής αεροπορίας.

2) Στο πλαίσιο του παρόντος προσαρτήματος, ως «ικανότητα» νοείται, κατά περίπτωση, ότι ένα πρόσωπο διαθέτει αποδεκτά από την Αρχή τεχνικά προσόντα και διοικητική πείρα.

β) Διορισμένοι κάτοχοι θέσεων

1) Στο εγχειρίδιο πτητικής λειτουργίας πρέπει να περιέχεται περιγραφή των καθηκόντων και των αρμοδιοτήτων των διορισμένων κατόχων θέσεων, συμπεριλαμβανομένων των ονοματεπωνύμων τους, ενώ πρέπει να κοινοποιείται γραπτώς στην Αρχή ενδεχόμενη σχεδιαζόμενη ή πραγματική αλλαγή σε σχέση με διορισμούς ή καθήκοντα.

2) Ο αερομεταφορέας πρέπει να προβεί σε ρυθμίσεις για να εξασφαλίζεται η συνέχεια της επιτήρησης σε περίπτωση απουσίας των διορισμένων κατόχων θέσεων.

3) Ο αερομεταφορέας πρέπει να πείσει την Αρχή ότι η διοικητική οργάνωση είναι η κατάλληλη και η πλέον αρμόζουσα για το λειτουργικό δίκτυο και την κλίμακα πτητικής λειτουργίας.

4) Το πρόσωπο που έχει διοριστεί ως κάτοχος θέσης από κάτοχο ΠΑ δεν πρέπει να διορίζεται ως κάτοχος θέσης από κάτοχο οιοδήποτε άλλου ΠΑ, εκτός εάν τούτο είναι αποδεκτό από την Αρχή. Οι διορισμένοι κάτοχοι θέσεων πρέπει να είναι υποχρεωμένοι από τη σύμβασή τους να εργάζονται ικανοποιητικό αριθμό ωρών προκειμένου να καθίσταται εφικτή σε ατομικό επίπεδο η εκπλήρωση των καθηκόντων διαχείρισης που σχετίζονται με το μέγεθος και το πεδίο δράσης του αερομεταφορέα.

5) Εφόσον η Αρχή το εγκρίνει, ένα πρόσωπο μπορεί να καλύπτει περισσότερες από μία θέσεις από τις οριζόμενες.

Σημείωση: Οι απαιτήσεις σχετικά με το διορισμό κατόχου θέσης, ο οποίος είναι υπεύθυνος για το σύστημα συντήρησης σύμφωνα με την OPS 1.175, στοιχείο i), σημείο 2), καθορίζονται στην OPS 1.895.

γ) Επάρκεια και επίβλεψη προσωπικού

1) Μέλη πληρώματος. Ο αερομεταφορέας πρέπει να προσλαμβάνει επαρκές πλήρωμα πτήσης και θαλάμου επιβατών για τη σχεδιαζόμενη πτητική λειτουργία, το οποίο έχει εκπαιδευτεί και ελεγχθεί σύμφωνα με τις διατάξεις των Τμημάτων ΙΔ και ΙΕ, ανάλογα με την περίπτωση.

2) Προσωπικό εδάφους

i) Ο αριθμός του προσωπικού εδάφους εξαρτάται από τη φύση και την κλίμακα των πτητικών λειτουργιών. Ειδικότερα, τα τμήματα επίγειας εξυπηρέτησης, πρέπει να στελεχώνονται με εκπαιδευμένο προσωπικό το οποίο κατανοεί πλήρως τα καθήκοντά του στο πλαίσιο της οργάνωσης.

ii) Ο αερομεταφορέας που συνάπτει συμβάσεις με άλλους οργανισμούς για την παροχή ορισμένων υπηρεσιών, διατηρεί την ευθύνη για την τήρηση των ορθών προτύπων. Στις περιπτώσεις αυτές, ο κάτοχος θέσης οφείλει να εξασφαλίζει ότι κάθε αντισυμβαλλόμενος, με τον οποίο συνάπτεται σύμβαση, πληροί τα απαιτούμενα πρότυπα.

3) Επίβλεψη

i) Ο αριθμός των εποπτών που διορίζονται εξαρτάται από τη δομή της επιχείρησης του αερομεταφορέα και τον αριθμό του απασχολούμενου προσωπικού. Τα καθήκοντα και οι αρμοδιότητες των εποπτών αυτών πρέπει να καθορίζονται, ενώ κάθε ανάληψη υποχρέωσης σχετικά με πτητικές λειτουργίες πρέπει να ρυθμίζεται κατά τρόπο ώστε να είναι εφικτή η εκπλήρωση των καθηκόντων εποπτείας τους.

ii) Η εποπτεία του συνόλου των μελών πληρώματος πρέπει να ασκείται από πρόσωπα που διαθέτουν επαρκή πείρα και ατομικά προσόντα ώστε να εξασφαλίζεται η επίτευξη των προτύπων που καθορίζονται στο εγχειρίδιο πτητικής λειτουργίας.

δ) Εγκαταστάσεις στέγασης

1) Ο αερομεταφορέας πρέπει να εξασφαλίζει ότι ο χώρος εργασίας που διατίθεται σε κάθε βάση πτητικής λειτουργίας επαρκεί για το προσωπικό το οποίο είναι αρμόδιο για την ασφάλεια των πτητικών λειτουργιών. Πρέπει να λαμβάνονται υπόψη οι ανάγκες του προσωπικού εδάφους, εκείνων που είναι επιφορτισμένοι με το λειτουργικό έλεγχο, την αποθήκευση και την απεικόνιση των βασικών αρχείων, και τον σχεδιασμό πτήσης από πληρώματα.

2) Οι διοικητικές υπηρεσίες πρέπει να είναι σε θέση να διανέμουν, χωρίς καθυστέρηση, επιχειρησιακές οδηγίες και λοιπές πληροφορίες προς όλους τους ενδιαφερόμενους.

ε) Τεκμηρίωση

Ο αερομεταφορέας πρέπει να προβαίνει σε ρυθμίσεις για την παραγωγή εγχειριδίων, τροποποιήσεων και λοιπού υλικού τεκμηρίωσης.

ΤΜΗΜΑ Δ

ΕΠΙΧΕΙΡΗΣΙΑΚΕΣ ΛΕΙΤΟΥΡΓΙΕΣ

OPS 1.195

Επιχειρησιακός έλεγχος και επίβλεψη

Ο αερομεταφορέας ασκεί επιχειρησιακό έλεγχο και καταρτίζει και διατηρεί μέθοδο επίβλεψης των πτητικών λειτουργιών που έχουν εγκριθεί από την Αρχή.

OPS 1.200

Εγχειρίδιο πτητικής λειτουργίας

Ο αερομεταφορέας παρέχει εγχειρίδιο πτητικής λειτουργίας σύμφωνα με τις διατάξεις του Τμήματος ΙΣΤ προς χρήση και καθοδήγηση του επιχειρησιακού προσωπικού.

OPS 1.205

Αρμοδιότητες του επιχειρησιακού προσωπικού

Ο αερομεταφορέας διασφαλίζει ότι όλο το προσωπικό που ορίζεται ή εμπλέκεται άμεσα σε επίγειες και πτητικές λειτουργίες λαμβάνει τις σωστές οδηγίες, επιδεικνύει τις ικανότητές του στα συγκεκριμένα καθήκοντά του και γνωρίζει τις ευθύνες του και τη σχέση των εν λόγω καθηκόντων με την πτητική λειτουργία στο σύνολό της.

OPS 1.210

Καθιέρωση διαδικασιών

α) Ο αερομεταφορέας θεσπίζει διαδικασίες και οδηγίες, για κάθε τύπο αεροπλάνου, οι οποίες περιέχουν τα καθήκοντα του προσωπικού εδάφους και των μελών του πληρώματος για όλους τους τύπους επίγειων και πτητικών λειτουργιών.

β) Ο αερομεταφορέας καταρτίζει σύστημα πινάκων ελέγχου που χρησιμοποιείται από τα μέλη του πληρώματος για όλες τις φάσεις πτητικής λειτουργίας του αεροπλάνου υπό κανονικές, μη φυσιολογικές συνθήκες και συνθήκες επείγουσας ανάγκης, ανάλογα με την περίπτωση, ώστε να εξασφαλίζεται ότι τηρούνται οι διαδικασίες πτητικής λειτουργίας του εγχειριδίου πτητικής λειτουργίας.

γ) Ο αερομεταφορέας δεν απαιτεί από μέλος του πληρώματος να εκτελεί σε κρίσιμα στάδια της πτήσης άλλες δραστηριότητες από εκείνες που απαιτούνται για την ασφαλή επιχειρησιακή λειτουργία του αεροπλάνου.

OPS 1.215

Χρησιμοποίηση εξυπηρετήσεων εναέριας κυκλοφορίας

Ο αερομεταφορέας διασφαλίζει ότι οι εξυπηρετήσεις εναέριας κυκλοφορίας χρησιμοποιούνται για όλες τις πτήσεις, εφόσον διατίθενται.

OPS 1.220

Άδεια από τον αερομεταφορέα για τη χρήση αεροδρομίων

Ο αερομεταφορέας εγκρίνει μόνο τη χρήση αεροδρομίων που είναι κατάλληλα για τον(τους) τύπο(-ους) του(των) αεροπλάνου(-ων) και της(των) σχετικής(-ών) πτητικής(-ών) λειτουργίας(-ιών).

OPS 1.225

Επιχειρησιακά ελάχιστα αεροδρομίου

α) Ο αερομεταφορέας καθορίζει τα επιχειρησιακά ελάχιστα αεροδρομίου, τα οποία ορίζονται σύμφωνα με την OPS 1.430, για κάθε αεροδρόμιο αναχώρησης, προορισμού ή εναλλαγής, που έχει εγκριθεί να χρησιμοποιείται σύμφωνα με την OPS 1.220.

β) Κάθε προσθήκη που επιβάλλεται από την Αρχή πρέπει να προστίθεται στα ελάχιστα που καθορίζονται βάσει του στοιχείου α), ανωτέρω.

γ) Τα ελάχιστα για έναν συγκεκριμένο τύπο διαδικασίας προσέγγισης και προσγείωσης θεωρούνται ότι εφαρμόζονται εάν:

1) Λειτουργεί ο εξοπλισμός εδάφους που παρουσιάζεται στον αντίστοιχο χάρτη, ο οποίος απαιτείται για την προτεινόμενη διαδικασία.

2) Λειτουργούν τα απαιτούμενα για τον τύπο της προσέγγισης συστήματα του αεροπλάνου.

3) Πληρούνται τα απαιτούμενα κριτήρια επίδοσης αεροπλάνου, και

4) Το πλήρωμα διαθέτει τα ανάλογα προσόντα.

OPS 1.230

Διαδικασίες ενόργανης αναχώρησης και προσέγγισης

α) Ο αερομεταφορέας εξασφαλίζει ότι χρησιμοποιούνται οι καθιερωμένες από το κράτος στο οποίο βρίσκεται το αεροδρόμιο διαδικασίες ενόργανης αναχώρησης και προσέγγισης.

β) Κατά παρέκκλιση από τις διατάξεις του στοιχείου α), ανωτέρω, ο κυβερνήτης μπορεί να παρεκκλίνει, κατόπιν αδείας της υπηρεσίας ελέγχου εναέριας κυκλοφορίας, από δημοσιευμένη διαδρομή αναχώρησης ή άφιξης, με την προϋπόθεση ότι τηρούνται τα κριτήρια αποφυγής εμποδίων και λαμβάνονται πλήρως υπόψη οι συνθήκες λειτουργίας. Η τελική προσέγγιση πρέπει να πραγματοποιείται με πτήση εξ όψεως ή σύμφωνα με την καθιερωμένη διαδικασία ενόργανης προσέγγισης.

γ) Διαφορετικές διαδικασίες από αυτές που πρέπει να χρησιμοποιηθούν σύμφωνα με το στοιχείο α), ανωτέρω, μπορούν να εφαρμοστούν από αερομεταφορέα μόνο υπό την προϋπόθεση ότι έχουν εγκριθεί, εάν απαιτείται, από το κράτος στο οποίο βρίσκεται το αεροδρόμιο και είναι αποδεκτές από την Αρχή.

OPS 1.235

Διαδικασίες μείωσης θορύβου

α) Ο αερομεταφορέας καθιερώνει επιχειρησιακές διαδικασίες για τη μείωση του θορύβου κατά τη διάρκεια ενόργανων πτητικών λειτουργιών σύμφωνα με το Τόμο αριθ. 1 του ICAO PANS OPS (Doc 8168-OPS/611) και με την ισχύουσα κοινοτική νομοθεσία.

β) Οι διαδικασίες μείωσης του θορύβου κατά την άνοδο μετά την απογείωση, που καθορίζονται από αερομεταφορέα για οποιοδήποτε είδος αεροπλάνου, πρέπει να είναι οι ίδιες για όλα τα αεροδρόμια.

OPS 1.240

Διαδρομές και περιοχές επιχειρησιακής λειτουργίας

α) Ο αερομεταφορέας εξασφαλίζει ότι οι πτητικές λειτουργίες εκτελούνται μόνο κατά μήκος των διαδρομών ή εντός των περιοχών εκείνων όπου:

1) Υπάρχουν διευκολύνσεις και υπηρεσίες εδάφους, συμπεριλαμβανομένων των μετεωρολογικών υπηρεσιών, οι οποίες είναι κατάλληλες για τη σχεδιαζόμενη πτητική λειτουργία.

2) Η επίδοση του αεροπλάνου που πρόκειται να χρησιμοποιηθεί είναι κατάλληλη για τη συμμόρφωση προς τις ελάχιστες απαιτήσεις απόλυτου ύψους πτήσης.

3) Ο εξοπλισμός του αεροπλάνου που πρόκειται να χρησιμοποιηθεί πληροί τις ελάχιστες απαιτήσεις για τη σχεδιαζόμενη πτητική λειτουργία.

4) Υπάρχουν οι κατάλληλοι αεροναυτιλιακοί και τοπογραφικοί χάρτες (παραπομπή OPS 1.135, στοιχείο α), σημείο 9).

5) Εάν χρησιμοποιούνται δικινητήρια αεροπλάνα, υπάρχουν κατάλληλα αεροδρόμια εντός των περιορισμών χρόνου/απόστασης σύμφωνα με την OPS 1.245.

6) Εάν χρησιμοποιούνται μονοκινητήρια αεροπλάνα, υπάρχουν επιφάνειες, οι οποίες επιτρέπουν να πραγματοποιηθεί ασφαλής αναγκαστική προσγείωση.

β) Ο αερομεταφορέας εξασφαλίζει ότι οι πτητικές λειτουργίες εκτελούνται σύμφωνα με τους περιορισμούς σχετικά με τις διαδρομές ή τις περιοχές πτητικής λειτουργίας, που επιβάλλονται από την Αρχή.

OPS 1.241

Πτητική λειτουργία σε καθορισμένο εναέριο χώρο με ελάχιστα μειωμένο κάθετο διαχωρισμό (RVSM)

Ο αερομεταφορέας δεν εκτελεί πτητική λειτουργία αεροπλάνου σε καθορισμένα τμήματα του εναέριου χώρου όπου, με βάση τη Συμφωνία περιφερειακής αεροναυτιλίας, ισχύει ελάχιστο κάθετου διαχωρισμού 300 μέτρων (1000 ποδών), εκτός εάν δοθεί σχετική έγκριση από την Αρχή (έγκριση RVSM). (Βλέπε επίσης OPS 1.872).

OPS 1.243

Λειτουργία σε περιοχές με συγκεκριμένες απαιτήσεις επίδοσης ναυτιλίας

Ο αερομεταφορέας δεν χρησιμοποιεί αεροπλάνο σε καθορισμένες περιοχές, ή σε καθορισμένο τμήμα συγκεκριμένου εναέριου χώρου, με βάση Συμφωνίες περιφερειακής αεροναυτιλίας όπου καθορίζονται ελάχιστες προδιαγραφές επίδοσης ναυτιλίας, εκτός εάν δοθεί σχετική έγκριση από την Αρχή (έγκριση κατά MNPS/RNP/RNAV). Βλέπε επίσης OPS 1.865, στοιχείο γ), σημείο 2) και OPS 1.870).

OPS 1.245

Μέγιστη απόσταση από κατάλληλο αεροδρόμιο για δικινητήρια αεροπλάνα χωρίς έγκριση πτήσεων μεγάλων αποστάσεων δικινητήριων αεροπλάνων (ETOPS)

α) Εκτός εάν έχει χορηγηθεί ειδική άδεια από την Αρχή σύμφωνα με την OPS 1.246, στοιχείο α) (έγκριση ETOPS), ο αερομεταφορέας δεν χρησιμοποιεί δικινητήριο αεροπλάνο σε διαδρομή που περιέχει σημείο το οποίο βρίσκεται μακρύτερα από κατάλληλο αεροδρόμιο από, στην περίπτωση:

1) Αεροπλάνων με επιδόσεις κατηγορίας Α, είτε με:

i) μέγιστη εγκεκριμένη διαμόρφωση θέσεων 20 ή περισσοτέρων επιβατών, είτε με

ii) μέγιστη μάζα απογείωσης 45.360 ή περισσοτέρων κιλών,

την απόσταση που καλύπτεται σε 60 λεπτά με ταχύτητα πλεύσης με έναν κινητήρα εκτός λειτουργίας, η οποία καθορίζεται σύμφωνα με το στοιχείο β), κατωτέρω.

2) Αεροπλάνων με επιδόσεις κατηγορίας B ή Γ:

i) την απόσταση που καλύπτεται σε 120 λεπτά με ταχύτητα πλεύσης με έναν κινητήρα εκτός λειτουργίας, η οποία καθορίζεται σύμφωνα με το στοιχείο β), κατωτέρω, ή

ii) 300 ναυτικά μίλια,

όποια από τις δύο αποστάσεις είναι μικρότερη.

β) Ο αερομεταφορέας καθορίζει την ταχύτητα για τον υπολογισμό της μέγιστης απόστασης από κατάλληλο αεροδρόμιο για κάθε τύπο δικινητήριου αεροπλάνου ή παραλλαγή που χρησιμοποιείται, η οποία δεν υπερβαίνει την VMO, με βάση την πραγματική ταχύτητα αέρα που μπορεί να διατηρήσει το αεροπλάνο με έναν κινητήρα εκτός λειτουργίας, κάτω από τις ακόλουθες προϋποθέσεις:

1) διεθνής πρότυπη ατμόσφαιρα (ISA).

2) επίπεδο πτήσης

i) Για αεροπλάνα με στροβιλοκινητήρες σε:

A) επίπεδο πτήσης (FL) 170, ή

B) στο μέγιστο επίπεδο πτήσης στο οποίο το αεροπλάνο, με έναν κινητήρα εκτός λειτουργίας, μπορεί να ανέλθει, και να διατηρήσει, χρησιμοποιώντας τον μικτό βαθμό ανόδου που καθορίζεται στο εγχειρίδιο πτήσεως αεροπλάνου,

όποια από τις δύο αποστάσεις είναι μικρότερη.

ii) Για ελικοφόρα αεροπλάνα σε:

A) επίπεδο πτήσης (FL) 80, ή

B) στο μέγιστο επίπεδο πτήσης στο οποίο το αεροπλάνο, με έναν κινητήρα εκτός λειτουργίας, μπορεί να ανέλθει, και να διατηρήσει, χρησιμοποιώντας τον μικτό βαθμό ανόδου που καθορίζεται στο εγχειρίδιο πτήσεως αεροπλάνου,

όποια από τις δύο αποστάσεις είναι μικρότερη.

3) Μέγιστη συνεχής ώση ή ισχύς στον κινητήρα που μένει σε λειτουργία.

4) Μάζα αεροπλάνου που δεν είναι μικρότερη από εκείνη που προκύπτει από:

i) Την απογείωση σε επίπεδο θαλάσσης με τη μέγιστη μάζα απογείωσης και

ii) την άνοδο με όλους τους κινητήρες σε λειτουργία στο προσφορότερο ύψος πλεύσης μεγάλης εμβέλειας, και

iii) ταχύτητα πλεύσης μεγάλης εμβέλειας με όλους τους κινητήρες σε λειτουργία σε αυτό το απόλυτο ύψος,

έως ότου ο χρόνος που έχει παρέλθει από την απογείωση είναι ίσος με το ισχύον κατώφλι που καθορίζεται στο στοιχείο α), ανωτέρω.

γ) Ο αερομεταφορέας πρέπει να εξασφαλίζει ότι τα ακόλουθα δεδομένα, που είναι συγκεκριμένα για κάθε τύπο ή παραλλαγή, περιλαμβάνονται στο εγχειρίδιο πτητικής λειτουργίας:

1) Η ταχύτητα πλεύσης με έναν κινητήρα εκτός λειτουργίας που καθορίζεται σύμφωνα με το στοιχείο β) ανωτέρω, και

2) Η μέγιστη απόσταση από ένα κατάλληλο αεροδρόμιο που καθορίζεται σύμφωνα με τα στοιχεία α) και β) ανωτέρω.

Σημείωση: Η ταχύτητα και τα απόλυτα ύψη (επίπεδα πτήσης) που καθορίζονται ανωτέρω πρέπει να χρησιμοποιούνται μόνο για να καθορίζεται η μέγιστη απόσταση από κατάλληλο αεροδρόμιο.

OPS 1.246

Πτήσεις μεγάλων αποστάσεων δικινητήριων αεροπλάνων (ETOPS)

α) Ο αερομεταφορέας δεν εκτελεί πτητικές λειτουργίες πέρα από την απόσταση κατωφλίου που καθορίζεται σύμφωνα με την OPS 1.245, εκτός εάν έχει δοθεί σχετική έγκριση από την Αρχή (έγκριση ETOPS).

β) Πριν από την εκτέλεση πτήσης ETOPS, ο αερομεταφορέας εξασφαλίζει ότι υπάρχει κατάλληλη εναλλαγή ETOPS κατά την διαδρομή, είτε εντός του εγκεκριμένου χρόνου διαφοροποίησης είτε εντός του χρόνου διαφοροποίησης που έχει ως βάση τη λειτουργική κατάσταση του αεροπλάνου, όπως προκύπτει από τον πίνακα ελάχιστου εξοπλισμού, ανάλογα ποιος από τους δύο είναι μικρότερος. (Βλέπε επίσης OPS 1.297, στοιχείο δ)).

OPS 1.250

Θέσπιση ελάχιστων απόλυτων υψών πτήσης

α) Ο αερομεταφορέας καθορίζει ελάχιστα απόλυτα ύψη πτήσης και τις μεθόδους με τις οποίες προσδιορίζονται τα απόλυτα αυτά ύψη για όλα τα τμήματα διαδρομών τα οποία πρόκειται να χρησιμοποιηθούν, που διασφαλίζουν την απαιτούμενη απελευθέρωση εμποδίων λαμβάνοντας υπόψη τις απαιτήσεις των Τμημάτων ΣΤ έως Θ.

β) Κάθε μέθοδος για τη θέσπιση των ελάχιστων απόλυτων υψών πτήσης πρέπει να εγκρίνεται από την Αρχή.

γ) Σε περίπτωση που τα ελάχιστα απόλυτα ύψη πτήσης που έχουν καθορισθεί από τα κράτη από τα οποία διέρχονται τα αεροπλάνα είναι υψηλότερα από εκείνα που έχει καθορίσει ο αερομεταφορέας, ισχύουν οι υψηλότερες τιμές.

δ) Όταν καθορίζει ελάχιστα απόλυτα ύψη πτήσης, ο αερομεταφορέας λαμβάνει υπόψη τους ακόλουθους παράγοντες:

1) Την ακρίβεια με την οποία μπορεί να καθοριστεί η θέση του αεροπλάνου.

2) Τις ενδεχόμενες ανακρίβειες στις ενδείξεις των χρησιμοποιούμενων υψομετρικών οργάνων.

3) Τα χαρακτηριστικά του εδάφους (π.χ. αιφνίδιες αλλαγές στο υψόμετρο) κατά μήκος των διαδρομών ή στις περιοχές όπου πρόκειται να εκτελεσθούν οι πτητικές λειτουργίες.

4) Το ενδεχόμενο αντιμετώπισης δυσμενών μετεωρολογικών συνθηκών (π.χ. σοβαρές αναταράξεις και καθοδικά ρεύματα αέρα). και

5) Ενδεχόμενες ανακρίβειες σε αεροναυτικούς χάρτες.

ε) Κατά τη συμμόρφωση προς τις απαιτήσεις που καθορίζονται στο στοιχείο δ), ανωτέρω, πρέπει να δίδεται η δέουσα προσοχή στα εξής:

1) Στις διορθώσεις για αποκλίσεις θερμοκρασίας και πίεσης από πρότυπες τιμές.

2) στις απαιτήσεις της υπηρεσίας ελέγχου εναέριας κυκλοφορίας. και

3) οποιαδήποτε κατάσταση εκτάκτου ανάγκης, η οποία μπορεί να προβλεφθεί, κατά μήκος της προγραμματισμένης διαδρομής.

OPS 1.255

Πολιτική καυσίμων

α) Ο αερομεταφορέας πρέπει να εφαρμόζει πολιτική καυσίμων με σκοπό το σχεδιασμό της πτήσης και τον εκ νέου σχεδιασμό κατά την πτήση ώστε να εξασφαλίζεται ότι σε κάθε πτήση μεταφέρονται επαρκή καύσιμα για την προγραμματισμένη πτητική λειτουργία και εφεδρικά καύσιμα ώστε να καλύπτονται παρεκκλίσεις από την προγραμματισμένη πτητική λειτουργία.

β) Ο αερομεταφορέας εξασφαλίζει ότι ο σχεδιασμός των πτήσεων βασίζεται μόνο:

1) Στις διαδικασίες και στα δεδομένα που περιέχονται ή απορρέουν από το εγχειρίδιο πτητικής λειτουργίας ή από τρέχοντα συγκεκριμένα δεδομένα αεροπλάνου και

2) στις συνθήκες λειτουργίας σύμφωνα με τις οποίες πρόκειται να διεξαχθεί η πτήση, συμπεριλαμβανομένων:

i) των ρεαλιστικών δεδομένων κατανάλωσης καυσίμων του αεροπλάνου.

ii) των αναμενόμενων μαζών

iii) των αναμενόμενων μετεωρολογικών συνθηκών. και

iv) των διαδικασιών και περιορισμών εξυπηρετήσεων εναέριας κυκλοφορίας.

γ) Ο αερομεταφορέας εξασφαλίζει ότι ο προ πτήσεως υπολογισμός των χρησιμοποιήσιμων καυσίμων που απαιτούνται για μία πτήση περιλαμβάνει:

1) τα καύσιμα τροχοδρόμησης.

2) τα καύσιμα ταξιδιού.

3) τα εφεδρικά καύσιμα που συνίστανται:

i) στα καύσιμα εκτάκτου ανάγκης.

ii) στα καύσιμα εναλλαγής, εάν απαιτείται εναλλακτικός προορισμός. (Στην περίπτωση αυτή δεν αποκλείεται η επιλογή του αεροδρομίου αναχώρησης ως εναλλακτικού προορισμού).

iii) στα τελικά εφεδρικά καύσιμα. και

iv) στα συμπληρωματικά καύσιμα, εάν απαιτείται από τον τύπο της πτητικής λειτουργίας (π.χ. ETOPS). και

4) τα πρόσθετα καύσιμα εάν απαιτηθεί από τον κυβερνήτη.

δ) Ο αερομεταφορέας εξασφαλίζει ότι οι απαιτούμενες διαδικασίες εκ νέου σχεδιασμού κατά την πτήση για τον υπολογισμό των χρησιμοποιήσιμων καυσίμων, όταν μία πτήση πρέπει να εκτελεσθεί κατά μήκος διαδρομής ή προς προορισμό διαφορετικό από εκείνον που σχεδιάστηκε αρχικά, περιλαμβάνουν:

1) τα καύσιμα ταξιδιού για το υπόλοιπο της πτήσης.

2) τα εφεδρικά καύσιμα που συνίστανται:

i) στα καύσιμα εκτάκτου ανάγκης

ii) στα καύσιμα εναλλαγής, εάν απαιτείται εναλλακτικός προορισμός. (Στην περίπτωση αυτή δεν αποκλείεται η επιλογή του αεροδρομίου αναχώρησης ως εναλλακτικού προορισμού).

iii) στα τελικά εφεδρικά καύσιμα. και

iv) στα συμπληρωματικά καύσιμα, εάν απαιτείται από τον τύπο της πτητικής λειτουργίας (π.χ. ETOPS). και

3) τα πρόσθετα καύσιμα εάν απαιτηθεί από τον κυβερνήτη.

OPS 1.260

Μεταφορά προσώπων με μειωμένη κινητικότητα

α) Ο αερομεταφορέας καθιερώνει διαδικασίες για τη μεταφορά προσώπων με μειωμένη κινητικότητα (ΠΜΚ).

β) Ο αερομεταφορέας εξασφαλίζει ότι τα ΠΜΚ δεν τοποθετούνται ούτε καταλαμβάνουν θέσεις όπου η παρουσία τους μπορεί:

1) να παρεμποδίζει το πλήρωμα στην εκτέλεση των καθηκόντων του.

2) να εμποδίζει την πρόσβαση σε εξοπλισμό επείγουσας ανάγκης ή

3) να παρεμποδίζει την εκκένωση λόγω έκτακτης ανάγκης του αεροπλάνου.

γ) Ο κυβερνήτης πρέπει να ειδοποιείται όταν ΠΜΚ πρόκειται να επιβιβασθούν στο αεροπλάνο προς μεταφορά.

OPS 1.265

Μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση

Ο αερομεταφορέας καθιερώνει διαδικασίες για τη μεταφορά μη αποδεκτών επιβατών, προσώπων που έχουν απελαθεί ή τελούν υπό κράτηση, ώστε να εξασφαλίζεται η ασφάλεια του αεροπλάνου και των επιβατών του. Ο κυβερνήτης πρέπει να ειδοποιείται όταν τα προαναφερόμενα πρόσωπα πρόκειται να επιβιβασθούν στο αεροπλάνο προς μεταφορά.

OPS 1.270

Εναποθήκευση αποσκευών και φορτίων

(Βλέπε Παράρτημα 1 στην OPS 1.270)

α) Ο αερομεταφορέας καθιερώνει διαδικασίες ώστε να εξασφαλίζεται ότι μεταφέρονται επί του αεροπλάνου και στο θάλαμο επιβατών μόνο εκείνες οι χειραποσκευές που μπορούν να εναποθηκευτούν με τον ενδεδειγμένο και ασφαλή τρόπο.

β) Ο αερομεταφορέας καθιερώνει διαδικασίες ώστε να εξασφαλίζεται ότι όλες οι αποσκευές και το φορτίο επί του αεροπλάνου, που μπορεί να προκαλέσουν τραυματισμό ή ζημιά, ή να φράξουν διαδρόμους και εξόδους εάν μετακινηθούν, τοποθετούνται σε χώρους αποθήκευσης σχεδιασμένους να αποτρέπουν τη μετακίνησή τους.

OPS 1.280

Θέσεις επιβατών

Ο αερομεταφορέας καθιερώνει διαδικασίες ώστε να εξασφαλίζεται ότι οι επιβάτες κάθονται εκεί όπου, σε περίπτωση που απαιτηθεί εκκένωση λόγω έκτακτης ανάγκης, μπορούν να εξυπηρετηθούν καλύτερα και δεν εμποδίζουν την εκκένωση του αεροπλάνου.

OPS 1.285

Ενημέρωση επιβατών

Ο αερομεταφορέας εξασφαλίζει ότι:

α) Γενικά

1) Οι επιβάτες ενημερώνονται προφορικά για θέματα ασφαλείας, μέρη ή το σύνολο αυτών, τα οποία μπορούν να παρουσιαστούν με οπτικοακουστικά μέσα.

2) Οι επιβάτες εφοδιάζονται με κάρτα ενημέρωσης σε θέματα ασφαλείας στην οποία παρέχονται εικονογραφημένες οδηγίες σχετικά με τη λειτουργία του εξοπλισμού επείγουσας ανάγκης και των εξόδων κινδύνου που ενδέχεται να χρησιμοποιηθούν από τους επιβάτες.

β) Πριν από την απογείωση

1) Οι επιβάτες ενημερώνονται, ανάλογα με την περίπτωση, σχετικά με τα ακόλουθα θέματα:

i) κανονισμοί καπνίσματος.

ii) το πίσω μέρος του καθίσματος πρέπει να βρίσκεται σε όρθια θέση και το τραπεζάκι να είναι κλειστό.

iii) θέση των εξόδων κινδύνου.

iv) θέση και χρήση της σήμανσης ίχνους διαφυγής προσέγγισης δαπέδου.

v) εναποθήκευση χειραποσκευών.

vi) περιορισμοί στη χρήση φορητών ηλεκτρονικών συσκευών. και

vii) θέση και περιεχόμενο της κάρτας ενημέρωσης σε θέματα ασφαλείας,

και,

2) στους επιβάτες επιδεικνύονται τα εξής:

i) η χρήση των ζωνών και/ή ιμάντων ασφαλείας, συμπεριλαμβανομένου του τρόπου ανοίγματος και πρόσδεσης των ζωνών και/ή ιμάντων ασφαλείας.

ii) η θέση και η χρήση των συσκευών οξυγόνου, εάν απαιτείται (παραπομπή OPS 1.770 και OPS 1.775). Επίσης, οι επιβάτες πρέπει να ενημερώνονται ότι πρέπει να σβήνουν όλα τα υλικά καπνίσματος όταν χρησιμοποιείται οξυγόνο. και

iii) η θέση και τη χρήση των σωσίβιων γιλέκων, εάν απαιτείται (παραπομπή OPS 1.825).

γ) Μετά την απογείωση

1) Στους επιβάτες υπενθυμίζονται, εφόσον αρμόζει, τα ακόλουθα:

i) οι κανονισμοί καπνίσματος. και

ii) η χρήση των ζωνών και/ή ιμάντων ασφαλείας.

δ) Πριν από την προσγείωση

1) Στους επιβάτες υπενθυμίζονται, εφόσον αρμόζει, τα ακόλουθα:

i) οι κανονισμοί καπνίσματος.

ii) η χρήση των ζωνών και/ή ιμάντων ασφαλείας

iii) το πίσω μέρος του καθίσματος πρέπει να βρίσκεται σε όρθια θέση και το τραπεζάκι να είναι κλειστό στη θέση του.

iv) η εναποθήκευση εκ νέου των χειραποσκευών. και

v) οι περιορισμοί στη χρήση φορητών ηλεκτρονικών συσκευών.

ε) Μετά την προσγείωση

1) Στους επιβάτες υπενθυμίζονται τα ακόλουθα:

i) οι κανονισμοί καπνίσματος. και

ii) η χρήση των ζωνών και/ή ιμάντων ασφαλείας.

στ) Σε περίπτωση επείγουσας ανάγκης κατά τη διάρκεια της πτήσης, οι επιβάτες λαμβάνουν οδηγίες για να προβούν στις κατάλληλες, σύμφωνα με την περίσταση, ενέργειες επείγουσας ανάγκης.

OPS 1.290

Προετοιμασία πτήσης

α) Ο αερομεταφορέας εξασφαλίζει ότι συντάσσεται επιχειρησιακό σχέδιο πτήσης για κάθε σχεδιαζόμενη πτήση.

β) Ο κυβερνήτης δεν εκτελεί πτήση εκτός εάν έχει βεβαιωθεί πλήρως ότι:

1) Το αεροπλάνο είναι πτητικά ικανό.

2) η διαμόρφωση του αεροπλάνου είναι σύμφωνη με τον κατάλογο παρεκκλίσεων από τη διαμόρφωση (ΚΠΔ).

3) διατίθενται τα απαιτούμενα, για την πτήση που πρόκειται να διεξαχθεί, όργανα και εξοπλισμός σύμφωνα με τις διατάξεις των Τμημάτων ΙΑ και ΙΒ.

4) τα όργανα και ο εξοπλισμός βρίσκονται σε επιχειρησιακή κατάσταση με την επιφύλαξη των όσων ορίζονται στον ΠΕΕ (MEL).

5) διατίθενται τα απαιτούμενα για την εκτέλεση της πτήσης μέρη του εγχειριδίου πτητικής λειτουργίας.

6) διατίθενται επί του αεροπλάνου τα έγγραφα, οι συμπληρωματικές πληροφορίες και τα έντυπα που αυτό πρέπει να φέρει σύμφωνα με τις διατάξεις των OPS 1.125 και OPS 1.135.

7) διατίθενται τρέχοντες γεωγραφικοί και αεροναυτικοί χάρτες και συναφή έγγραφα ή ισοδύναμα δεδομένα, τα οποία καλύπτουν τη σχεδιαζόμενη πτητική λειτουργία του αεροπλάνου, συμπεριλαμβανομένης κάθε εύλογα αναμενόμενης παρέκκλισης.

8) διατίθενται οι κατάλληλες διευκολύνσεις και υπηρεσίες εδάφους που απαιτούνται για τη σχεδιαζόμενη πτήση.

9) είναι εφικτή, για τη σχεδιαζόμενη πτήση, η συμμόρφωση προς τις διατάξεις του εγχειριδίου πτητικής λειτουργίας όσον αφορά τις απαιτήσεις σχετικά με τα καύσιμα, τα λιπαντικά και το οξυγόνο, τα ελάχιστα απόλυτα ύψη ασφαλείας, τα επιχειρησιακά ελάχιστα αεροδρομίων και η διαθεσιμότητα α